На основу члана 32. став 1. тачка 1. и члана 41. Закона о локалној самоуправи (''Службени гласник Републике Србије'', број 129/07, 83/14 - други закон, 101/16 - други закон и 47/18) и чланa 40.ст.1.тачка 1. и чл.62.Статута општине Власотинце ("Службени гласник града Лесковца", број 6/2019), Скупштина општине Власотинце на седници одржаној дана **17.05.2019**.године, донела је

**П О С Л О В Н И К**

**СКУПШТИНЕ ОПШТИНЕ ВЛАСОТИНЦЕ**

 **I. УВОДНЕ ОДРЕДБЕ**

 **1.Предмет уређивања**

**Члан 1.**

 Пословником Скупштине општине Власотинце (у даљем тексту: Пословник)уређује се конституисање, организација и рад Скупштине општине Власотинце (у даљем тексту: Скупштина), начин остваривања права и дужности одборника, јавност рада, као и друга питања везана за рад Скупштине и њених радних тела.

 Ако неко питање у вези са радом Скупштине и њених радних тела није уређено овим Пословником, Скупштина то питање уређује посебним актом.

**Члан 2.**

Скупштина је највиши орган општине који врши основне функције локалне власти, утврђене Уставом, законом и Статутом општине (у даљем тексту: Статут).

Скупштину чине одборници, које бирају грађани на непосредним изборима, тајним гласањем, у складу са законом и Статутом.

**Члан 3.**

 Скупштину представља и заступа председник Скупштине.

**2.Језик, писмо и родна неутралност израза**

**Члан 4.**

 У Скупштини општине Власотинце је у службеној употреби српски језик и ћириличко писмо, у складу са Уставом, законом и Статутом.

**Члан 5.**

Сви појмови у овом Пословнику употребљени у граматичком мушком роду подразумевају мушки и женски природни род.

 Именице које означавају службене позиције, положаје и функције у Општини Власотинце (у даљем тексту: Општина), користе се у облику који изражава пол лица које је њихов носилац.

**3.Печат Скупштине**

**Члан 6.**

Печат Скупштине је округлог облика, пречника 32 мм, са грбом Републике Србије у средини.

Текст печата на српском језику, ћириличким писмом, исписан је у концентричним круговима око грба Републике Србије.

 У првом, спољашњем кругу, исписан је назив ''Република Србија''.

Уследећем, унутрашњем кругу, исписан је текст:“Скупштина општине Власотинцe''.

 У дну печата исписано је седиште – Власотинце.

 Печат Скупштине поверава се на чување организационој јединици Општинске управе надлежној за скупштинске послове.

 **II КОНСТИТУИСАЊЕ СКУПШТИНЕ**

 **1.Сазивање конститутивне седнице**

**Члан 7.**

Конститутивну седницу новог сазива Скупштине, после спродених избора за одборнике Скупштине, сазива председник Скупштине из претходног сазива, у року од 15 дана од дана објављивања коначних резултата избора.

Ако је председник Скупштине из претходног сазива одсутан, спречен или не жели да сазове конститутивну седницу у року из става 1. овог члана, седницу новог сазива сазваће најстарији одборник новог сазива, у року од 15 дана од истека рока из става 1. овог члана.

Уз позив за конститутивну седницу организациона јединица Општинске управе надлежна за скупштинске послове сваком кандидату за одборника обавезно доставља Статут, Пословник, Извештај Изборне комисије општине (у даљем тексту: Изборна комисија) о спроведеним изборима и Етички кодекс понашања функционера локалне самоуправе у Србији (у даљем тексту: Етички кодекс).

**2.Председавање конститутивном седницом**

**Члан 8.**

 Конститутивном седницом, до избора председника Скупштине, председава најстарији кандидат за одборника који је присутан на седници и који се прихвата те дужности (у даљем тексту: председавајући), а у раду му помажу секретар Скупштине из претходног сазива и најмлађи кандидат за одборника који је присутан на седници и који се прихвати те дужности.

Пре почетка седнице, организациона јединица Општинске управе надлежна за скупштинске послове утврђује укупан број присутних и обавештава председавајућег да ли је присутан потребан број кандидата за одборнике за рад и одлучивање.

Одредбе овог Пословника које се односе на овлашћења председника Скупштине, сходно се примењују и на овлашћења председавајућег конститутивне седнице.

**3.Дневни ред седнице**

**Члан 9.**

 На конститутивној седници Скупштине врши се потврђивање мандата одборника, избор председника Скупштине и постављење секретара Скупштине.

 Скупштина се сматра конституисаном избором председника Скупштине и постављењем секретара Скупштине.

 Дневни ред конститутивне седнице Скупштине, по правилу, садржи следеће тачке дневног реда:

-извештај Изборне комисије о спроведеним изборима;

-именовање чланова Верификационог одбора;

-разматрање извештаја Верификационог одбора;

-доношење одлуке о потврђивању мандата одборника и полагање заклетве изабраних одборника;

-усвајање Пословника Скупштине општине;

 -избор председника Скупштине;

-избор заменика председника Скупштине;

-постављање секретара Скупштине;

Избором председника Скупштине и постављењем секретара Скупштине конституисана је скупштина општине и стичу се услови за:

 - избор извршних органа општине

 1.председника општине;

 2.заменика председника општине и

 3.чланова Општинског већа

-избор чланова Комисије за избор, именовањa, административна и мандатнa питања Скупштине општине Власотинце.

**4.Потврђивање ма 4.Потврђивање мандата одборника**

**Члан 10. Члан 10.**

Мандат одборника почиње да тече даном потврђивања мандата и траје 4 године, односно до престанка мандата одборника тог сазива Скупштине.

 О потврђивању мандата одборника одлучује Скупштина на конститутивној седници.

Потврђивање мандата одборника врши се на основу уверења о избору за одборника и извештаја Изборне комисије о спроведеним изборима за одборнике.

Потврђивањем мандата новоизабраних одборника престају функције председника и заменика председника Скупштине из претходног сазива.

**5.Верификациони одбор**

**Члан 11.**

На почетку конститутивне седнице, на предлог председавајућег, Скупштина већином гласова присутних кандидата за одборнике именује Верификациони одбор од 5 чланова, које предлажу изборне листе сходно начелу сразмерне заступљености одборника у Скупштини општини Власотинце.

 Верификационим одбором председава његов најстарији члан.

Верификациони одбор ради на седници којој присуствују сви чланови одбора и одлучује већином гласова чланова одбора.

Када Скупштина потврди мандате одборника, Верификациони одбор престаје са радом.

 **Члан 12.**

По именовању Верификационог одбора, председавајући одређује паузу у раду Скупштине најдуже до 30 минута, како би се састао Верификациони одбор.

На основу извештаја Изборне комисије, Верификациони одбор утврђује да ли су подаци из уверења о избору сваког кандидата за одборника истоветни са подацима из извештаја Изборне комисије, као и да ли је уверење издато од Изборне комисије, као надлежног органа, те о томе подноси писани извештај Скупштини који садржи предлог да ли треба потврдити мандате одборника.

Извештај и предлог из става 2. овог члана Верификациони одбор доноси већином гласова.

**Члан 13.**

 Извештај Верификационог одбора садржи предлог:

 -за потврђивање мандата одборника;

 -да се не потврде мандати појединих кандидата за одборника, са образложењем (у случају смрти кандидата за одборника или наступања другог разлога за недодељивање мандата новом одборнику);

 -да се одложи потврђивање мандата појединих кандидата за одборника (у случају неслагања, односно неистоветности података из уверења о избору и извештаја Изборне комисије или издавања уверења о избору од стране неовлашћеног органа).

**Члан 14.**

 Председавајући Верификационог одбора подноси Скупштини извештај.

 О извештају Верификационог одбора Скупштина расправља у целини.

 После завршене расправе, уколико Верификациони одбор не оспори ни један мандат, о његовом извештају Скупштина одлучује у целини, јавним гласањем.

Ако Верификациони одбор у свом извештају, односно поједини кандидат за одборника на самој седници, предложи да се потврђивање мандата поједином кандидату за одборника одложи или да му се мандат не потврди, Скупштина о томе посебно гласа.

**Члан 15.**

О потврђивању мандата одборника, на основу извештаја Верификационог одбора, Скупштина одлучује јавним гласањем.

У гласању могу учествовати кандидати за одборнике којима су мандати додељени у складу са Законом о локалним изборима и који имају уверење Изборне комисије да су изабрани.

**Члан 16.**

Скупштина може да ради и одлучује када су потврђени мандати више од 1/2 одборника.

Скупштина може одложити верификацију мандата појединог кандидата за одборника и затражити од Изборне комисије да изврши проверу ваљаности уверења о избору за одборника и о томе обавести Скупштину најкасније у року од 8 дана.

По извршеној провери из става 2. овог члана, кандидату за одборника коме је верификација мандата одложена, мандат се потврђује или се мандат додељује другом кандидату за одборника са листе, у складу са законом.

**Члан 17.**

Даном потврђивања мандата новоизабраних одборника престаје мандат одборника Скупштине из претходног сазива.

**6.Потврђивање мандата одборника после конституисања Скупштине**

**Члан 18.**

Када Скупштина после конституисања одлучује о потврђивању мандата нових кандидата за одборнике, у гласању поред одборника могу учествовати и кандидати за одборнике којима су мандати додељени у складу са законом и који имају уверење Изборне комисије да су изабрани.

Послове Верификационог одбора, после конституисања, врши Комисија за избор, именовањa, административна и мандатнa питања Скупштине општине Власотинце.

**7.Заклетва**

**Члан 19.**

После доношења одлуке о потврђивању мандата, новоизабрани одборници полажу заклетву, гласно изговарајући текст заклетве који чита председавајући, која гласи: "Заклињем се да ћу се у раду Скупштине општине Власотинце придржавати Устава, закона и Статута општине и да ћу часно и непристрасно вршити дужност одборника руководећи се интересима грађана“

По обављеној заклетви, одборници потписују текст заклетве који се прилаже изборном материјалу.

Истовремено, одборник може да потпише и изјаву да је упознат са садржином Етичког кодекса.

Одборници који нису присуствовали конститутивној седници, или им је мандат био оспорен па касније потврђен, заклетву дају појединачно на првој наредној седници којој присуствују, после потврђивања њихових мандата.

**III ИЗБОР ПРЕДСЕДНИКА И ЗАМЕНИКА ПРЕДСЕДНИКА СКУПШТИНЕ И ПОСТАВЉЕЊЕ СЕКРЕТАРА И ЗАМЕНИКА СЕКРЕТАРА СКУПШТИНЕ**

**1.Избор председника Скупштине**

**Члан 20.**

Председник Скупштине бира се на конститутивној седници из реда одборника, на предлог најмање 1/3 одборника, на мандатни период од 4 године, тајним гласањем, већином гласова од укупног броја одборника Скупштине.

**Члан 21.**

Предлог кандидата за председника Скупштине подноси се председавајућем у писаном облику, након потврђивања мандата одборника.

Ради припреме предлога из става 1. овог члана, председавајући може, на предлог сваког одборника коме је мандат потврђен, да одреди паузу у трајању до 30 минута.

 Одборник може да учествује у предлагању само једног кандидата.

Предлог из става 1. овог члана садржи: име и презиме кандидата, податак о страначкој припадности кандидата, краћу биографију, образложење, потписе предлагача, име и презиме известиоца у име предлагача и сагласност кандидата у писаном облику.

Председавајући доставља одборницима све поднете предлоге кандидата за председника Скупштине.

Представник предлагача има право да у име предлагача усмено образложи предлог.

Предложени кандидат за председника Скупштине има право да се представи у виду краћег обраћања Скупштини.

 О предлогу кандидата за председника Скупштине отвара се расправа.

После расправе, председавајући утврђује листу кандидата за председника Скупштине по азбучном реду презимена, а испред имена сваког кандидата ставља се редни број.

**2.Спровођење гласања**

**Члан 22.**

По утврђивању листе кандидата из члана 21. овог Пословника, образује се Комисија за спровођење и утврђивање резултата тајног гласања од 5 чланова (у даљем тексту: Комисија).

За чланове Комисије одређује се одборници које предлажу изборне листе сходно начелу сразмерне заступљености одборника у Скупштини општини Власотинце.

Чланове Комисије бира Скупштина јавним гласањем, већином гласова присутних одборника.

 Председника Комисије бирају међусобно чланови Комисије.

**Члан 23.**

Кад се утврди листа кандидата за председника Скупштине, приступа се гласању.

Избор председника Скупштине врши се тајним гласањем у просторији где се одржава конститутивна седница.

**Члан 24.**

 Одборник може гласати само за једног кандидата за председника Скупштине.

**Члан 25.**

 Гласање се врши гласачким листићима.

Сви гласачки листићи су исте величине, облика и боје и оверени су печатом Скупштине.

 Текст гласачког листића исписује се на српском језику, ћириличким писмом.

 Број штампаних гласачких листића једнак је броју одборника.

 Гласачки листић садржи: ознаку да се гласа за избор председника Скупштине, колико се кандидата бира, редни број који се ставља испред имена кандидата, презиме и име кандидата према редоследу утврђеном на листи кандидата и његова страначка припадност, као и начин гласања.

 Гласање се врши заокруживањем редног броја испред имена кандидата за кога одборник гласа, а гласа се за једног од кандидата између кандидата чија су имена наведена на гласачком листићу.

У случају да је предложен само један кандидат за председника Скупштине, на гласачком листићу, испод његовог имена, стоји реч ''за'' на левој, а реч ''против'' на десној страни. Гласање се врши заокруживањем речи ''за'' или ''против''.

 **3.Ток гласања**

**Члан 26.**

Председник Комисије објављује почетак гласања, прозива одборнике према списку изабраних одборника, уручује им гласачки листић и заокружује редни број испред имена и презимена одборника, као доказ да је одборнику уручен гласачки листић, а одборник потписује списак одборника.

За гласање се обезбеђује гласачка кутија каква је прописана за избор одборника, као и одговарајући параван, како би се обезбедила сигурност и тајност гласања. Гласа се иза паравана за гласање. Гласачка кутија мора бити од провидног материјала, празна и пре почетка гласања запечаћена.

Кад одборник попуни гласачки листић, пресавија га тако да се не види за кога је гласао, прилази месту где се налази гласачка кутија и лично убацује у њу гласачки листић.

**Члан 27.**

Гласање се закључује онда када гласа и последњи одборник који жели да гласа, а најкасније 10 минута након што је гласачки листић уручен последњем прозваном одборнику.

Када је гласање завршено, председник Комисије констатује да је свим присутним одборницима омогућено да гласају и закључује поступак гласања.

Комисија утврђује резултат гласања у истој просторији у којој је гласање и обављено и о томе сачињава записник.

**4.Утврђивање резултата гласања**

**Члан 28.**

 Утврђивање резултата гласања спроводи се на седници следећим редом:

 1.утврђује се број припремљених гласачких листића;

 2.утврђује се број одборника који присуствују седници;

 3.утврђује се број одборника који су гласали;

 4. утврђује се број неупотребљених, а неуручених гласачких листића, који се печате у посебан коверат;

 5.отвара се гласачка кутија и ако се утврди да је број гласачких листића у кутији већи од броја одборника који су гласали, поступак се поништава и спроводи се понављање гласања, а употребљени гласачки листићи се печате у посебан коверат;

 6. ако се утврди да у гласачкој кутији има једнак или мањи број гласачких листића од броја одборника који су гласали, наставља се поступак тако што се неважећи гласачки листићи одвајају и печате у посебан коверат;

 7. са сваког важећег гласачког листића чита се име кандидата који је добио глас, што се евидентира на посебном обрасцу,

 8. утврђује се број гласова који је добио сваки од предложених кандидата.

 Утврђивање резултата гласања обухвата и констатацију који кандидат је изабран, односно да ни један кандидат није изабран прописаном већином.

**Члан 29.**

Неважећи гласачки листић јесте непопуњени гласачки листић, гласачки листић који је попуњен тако да се не може утврдити за који је предлог одборник гласао, односно да ли је одборник гласао ''за'' или ''против'' предлога, гласачки листић на коме је заокружен већи број кандидата од броја који се бира, као и гласачки листић на коме је заокружен нови кандидат који је дописан.

**Члан 30.**

О утврђивању резултата гласања Комисија саставља записник који потписују сви чланови Комисије.

 У записник се обавезно уноси датум и време гласања.

Председник Комисије је дужан да прочита записник из става 1. овог члана и објави који кандидат је изабран, односно да ниједан кандидат није изабран прописаном већином.

**Члан 31.**

За председника Скупштине изабран је одборник који је добио већину гласова од укупног броја одборника.

**Члан 32.**

Ако у првом кругу гласања ни један од предложених кандидата не добије потребну већину, у другом кругу гласаће се о два кандидата која су у претходном кругу имала највећи број гласова.

У другом кругу изабран је кандидат који добије већину гласова од укупног броја одборника.

Ако ни у другом кругу ни један од предложених кандидата не добије потребну већину гласова, поступак кандидовања и избора се понавља.

**Члан 33.**

Председник Скупштине ступа на дужност по објављивању резултата и преузима даље вођење седнице.

При ступању на дужност председник Скупштине пред одборницима полаже заклетву која гласи: "Заклињем се да ћу права и дужности председника Скупштине општине Власотинце извршавати у складу са Уставом, законом и Статутом општине Власотинце, руководећи се интересима грађана“

По обављеној заклетви, председник Скупштине потписују текст заклетве који се прилаже изборном материјалу.

Ако изабрани председник Скупштине није присутан на седници, председавајући одборник наставља са председавањем до избора заменика председника Скупштине.

**5.Избор заменика председника Скупштине**

**Члан 34.**

Предлагање и изборзаменика председника Скупштине спроводи се по истом поступку који је овим Пословником утврђен за избор председника Скупштине.

 **6.Постављање секретара и заменика секретара Скупштине**

**Члан 35.**

Скупштина поставља секретара Скупштине на конститутивној седници Скупштине, а за секретара Скупштине може бити постављено лице које има стечено високо образовање из научне области правне науке на основним академским студијама у обиму од најмање 240 ЕСПБ бодова, мастер академским студијама, специјалистичким академским студијама, специјалистичким струковним студијама, односно на основним студијама у трајању од најмање четири године или специјалистичким студијама на факултету, са положеним стручним испитом за рад у органима управе и радним искуством од најмање три године.

 Кандидата за секретара Скупштине предлаже председник Скупштине.

Предлог кандидата за секретара Скупштине подноси се Скупштини усмено или у писаном облику.

Предлог из става 2. овог члана садржи: име и презиме кандидата, краћу биографију, образложење и сагласност кандидата дату у писаном облику.

 **Члан 36.**

Секретар Скупштине поставља се јавним гласањем, на четири године и може бити поново постављен.

За секретара Скупштине постављен је кандидат за кога гласа већина од присутног броја одборника.

Постављењем секретара Скупштине престаје функција секретара Скупштине из претходног сазива.

**Члан 37.**

Уколико предложени кандидат не добије потребну већину гласова, председник Скупштине поново ће предложити кандидата за секретара Скупштине.

До постављења секретара Скупштине послове из његове надлежности обављаће секретар из претходног сазива Скупштине.

**Члан 38.**

Заменик секретара Скупштине поставља се на исти начин и под истим условима као и секретар Скупштине.

**IV ИЗБОР И РАЗРЕШЕЊЕ ИЗВРШНИХ ОРГАНА**

**1.Избор извршних органа**

**Члан 39.**

Извршне органе Скупштина, по правилу, бира на конститутивној или првој наредној седници, а најкасније у року од месец дана од дана конституисања.

Председника општине и заменика председника општине бира Скупштина, из реда одборника, на време од 4 године, тајним гласањем, већином гласова од укупног броја одборника Скупштине.

Чланове Општинског већа бира Скупштина, на време од 4 године, тајним гласањем, већином гласова од укупног броја одборника Скупштине.

 Чланови Општинског већа не могу истовремено бити и одборници.

**Члан 40.**

 Председник Скупштине предлаже кандидата за председника општине.

Предлог кандидата за председника општине подноси се Скупштини у писаном облику.

Предлог из става 2. овог члана садржи име и презиме кандидата, личну и радну биографију, образложење и сагласност кандидата у писаном облику.

**Члан 41.**

Кандидат за председника општине предлаже кандидата за заменика председника општине из реда одборника, кога бира Скупштина на исти начин као председника општине.

Кандидат за председника општине предлаже и кандидате за чланове Општинског већа.

Предлог из ст. 1. и 2. овог члана садржи име и презиме кандидата, назначење функције за коју се кандидат предлаже, личну и радну биографију, образложење и сагласност кандидата у писаном облику.

О кандидатима за председника општине, заменика председника општине и чланове Општинског већа води се обједињена расправа.

**Члан 42.**

Скупштина истовремено и обједињено одлучује о избору председника општине, заменика председника општине и чланова Општинског већа.

**Члан 43.**

Скупштина бира извршне органе општине непосредном применом поступка који је утврђен законом, Статутом и овим Пословником за избор председника и заменика председника Скупштине.

 **Члан 44.**

Председнику општине и заменику председника општине избором на ове функције престаје мандат одборника у Скупштини.

Председник општине и заменик председника општине су на сталном раду у Општини.

Одборнику који буде изабран за члана Општинског већа престаје одборнички мандат.

 Чланови Општинског већа могу бити на сталном раду у Општини.

 Одлуку који ће чланови Општинског већа бити на сталном раду доноси Скупштина.

**Члан 45.**

 При ступању на дужност председник општине пред одборницима полаже заклетву која гласи: "Заклињем се да ћу права и дужности председника општине Власотинце извршавати у складу са Уставом, законом и Статутом општине Власотинце, руководећи се интересима грађана“

По обављеној заклетви, председник општине потписује текст заклетве који се прилаже изборном материјалу.

 При ступању на дужност заменик председника општине пред одборницима полажу заклетву која гласи: "Заклињем се да ћу права и дужности заменика председника општине Власотинце извршавати у складу са Уставом, законом и Статутом општине Власотинце, руководећи се интересима грађана“

 По обављеној заклетви, заменик председника општине потписује текст заклетве који се прилаже изборном материјалу.

 При ступању на дужност чланови Општинског већа пред одборницима полажу заклетву која гласи: "Заклињем се да ћу права и дужности члана Општинског већа општине Власотинце извршавати у складу са Уставом, законом и Статутом општине Власотинце, руководећи се интересима грађана“

По обављеној заклетви, чланови Општинског већа општине Власотинце потписују текст заклетве који се прилаже изборном материјалу.

**2.Разрешење и оставка извршних органа**

**Члан 46.**

Председник општине може бити разрешен пре истека времена на које је биран, на образложени предлог најмање 1/3 одборника, на исти начин на који је изабран.

О предлогу за разрешење председника општине мора се расправљати и одлучивати у року од 15 дана од дана достављања предлога председнику Скупштине, уз примену минималног рока за сазивање седнице, у складу са законом.

Ако Скупштина не разреши председника општине, одборници који су поднели предлог за разрешење не могу поново предложити разрешење председника општине, пре истека рока од 6 месеци од одбијања претходног предлога.

Разрешењем председника општине престаје мандат заменика председника општине и Општинског већа.

**Члан 47.**

Заменик председника општине, односно члан Општинског већа, могу бити разрешени пре истека времена на које су бирани, на предлог председника општине или најмање 1/3 одборника, на исти начин на који су изабрани.

Истовремено са предлогом за разрешење заменика председника општине или члана Општинског већа, председник општине је дужан да Скупштини поднесе предлог за избор новог заменика председника општине или члана Општинског већа, која истовремено доноси одлуку о разрешењу и о избору, у складу са одредбама овог Пословника о њиховом избору.

У случају да Скупштина општине разреши заменика председника Општине или члана Општинског већа на предлог једне трећине одборника, председник општине је дужан да на првој наредној седници Скупштине општине поднесе предлог за избор новог заменика председника Општине, односно члана Општинског већа.

**Члан 48.**

О поднетој оставци председника општине, заменика председника општине или члана Општинског већа се не отвара расправа, већ се престанак функције због поднете оставке само констатује, без гласања, тако што то чини председник Скупштине у име Скупштине.

Председник општине, заменик председника општине или члан Општинског већа који су разрешени или су поднели оставку, остају на дужности и врше текуће послове, до избора новог председника општине, заменика председника општине или члана Општинског већа.

Престанком мандата Скупштине престаје мандат извршних органа Општине, с тим да они врше текуће послове из своје надлежности до ступања на дужност новог председника општине и Општинског већа, односно председника и чланова привременог органа, ако је Скупштини мандат престао због распуштања Скупштине.

**V ОРГАНИЗАЦИЈА СКУПШТИНЕ**

**1.Председник Скупштине**

**Члан 49.**

Председник Скупштине организује рад Скупштине, сазива седнице, предлаже дневни ред, председава седницама, стара се о примени Пословника и остваривању јавности рада Скупштине, потписује акта која доноси Скупштина, представља Скупштину, остварује сарадњу са председником општине и Општинским већем, стара се о благовременом и усклађеном раду радних тела Скупштине и врши друге послове утврђене законом и Статутом.

**Члан 50.**

Председнику Скупштине престаје функција пре истека времена на које је изабран, уколико поднесе оставку, буде разрешен или му престане мандат одборника, на начин утврђен законом.

Ако је оставка поднета на седници Скупштине усмено или у писаној форми, Скупштина на истој седници, без отварања расправе и без гласања, констатује да је председнику Скупштине престала функција.

Ако је оставка поднета између две седнице Скупштине у писаној форми, о оставци председника Скупштине обавештавају се одборници Скупштине на почетку прве наредне седнице Скупштина, без отварања расправе и без гласања.

Председник Скупштине може бити разрешен и пре истека времена на које је изабран, на исти начин на који се бира.

Скупштина је обавезна да се о предлогу за разрешење председника Скупштине изјасни на првој наредној седници од дана подношења захтева за разрешење.

**Члан 51.**

У случају престанка функције председника Скупштине пре истека времена на које је изабран, Скупштина ће на истој, а најкасније на наредној седници, започети поступак избора председника Скупштине, у складу са одредбама Пословника.

У случају из става 1. овог члана, дужност председника Скупштине, до избора новог, врши заменик председника Скупштине.

**Члан 52.**

У случају престанка мандата одборника, председнику Скупштине престаје функција председника даном одржавања седнице на којој је утврђено да му је мандат престао.

**2.Заменик председника Скупштине**

**Члан 53.**

Председник Скупштине има заменика који помаже председнику у обављању послова из његове надлежности и замењује га у случају његове одсутности или спречености да обавља своју дужност.

**Члан 54.**

Ако заменику председника Скупштине мирују права из радног односа услед избора на ту функцију, заменик председника Скупштине може бити на сталном раду у Општини.

Заменик председника Скупштине може поднети оставку или бити разрешен са функције по поступку предвиђеном овим Пословником за подношење оставке, односно разрешење председника Скупштине.

**3.Секретар Скупштине**

**Члан 55.**

Секретар Скупштине стара се о обављању стручних и других послова у вези са сазивањем и одржавањем седница Скупштине и њених радних тела и руководи административним пословима везаним за њихов рад.

Секретар Скупштине присуствује седницама Скупштине и по потреби даје стручно мишљење у вези примене Пословника и других питања везаних за рад Скупштине.

Секретар Скупштине одговоран је за благовремено достављање обавештења, тражених података, списа и упутстава, када се они односе на делокруг и рад Скупштине.

**Члан 56.**

Скупштина може, на предлог председника Скупштине разрешити секретара Скупштине и пре истека времена на које је постављен.

Секретар Скупштине може поднети оставку. У случају подношења оставке, секретару Скупштине престаје функција даном одржавања седнице на којој је поднео оставку, односно на првој наредној седници Скупштине, ако је оставку поднео у периоду између две седнице. О поднетој оставци не отвара се расправа, нити се одлучује, већ се престанак функције секретара по овом основу само констатује.

**4.Заменик секретара Скупштине**

**Члан 57.**

Секретар Скупштине може има заменика, који га замењује у случају његове одсутности или спречености да обавља своју дужност.

Заменик секретара Скупштине се поставља и разрешава на исти начин и под истим условима као и секретар Скупштине и може поднети оставку.

**VI ОДБОРНИЧКЕ ГРУПЕ**

**1.Образовање одборничке групе**

**Члан 58.**

 Одборници Скупштине имају право да образују одборничке групе.

Одборничку групу чине одборници једне политичке странке, коалиције политичких странака или групе грађана која има најмање 3 одборника у Скупштини.

Одборничку групу од најмање 3 одборника могу удруживањем да образују и одборници политичких странака, коалиције политичких странака или групе грађана које имају мање од 3 одборника.

Одборници који припадају политичкој странци или коалицији политичких странака које су у изборима учествовале као странке или коалиције националних мањина могу да формирају одборничку групу са најмање 3 одборника.

О образовању одборничке групе обавештава се председник Скупштине, коме се подноси списак са потписима чланова одборничке групе. На списку се посебно назначава шеф одборничке групе и његов заменик.

 Одборник може бити члан само једне одборничке групе.

 Одборник који није члан ниједне одборничке групе, доставља обавештење председнику Скупштине да ће у Скупштини иступати самостално.

**Члан 59.**

Одборничка група учествује у раду Скупштине на начин утврђен овим Пословником.

Одборничка група заузима ставове о питањима која разматра Скупштина, покреће иницијативу за разматрање појединих питања, предлаже доношење општих аката Скупштине и предузима и друге активности у складу са овим Пословником.

**2.Шеф одборничке групе**

**Члан 60.**

 Одборничку групу представља шеф одборничке групе.

Одборничка група има заменика шефа одборничке групе који га замењује у случају одсутности или спречености.

У току седнице Скупштине, одборничка група може овластити једног свог члана да представља одборничку групу по одређеној тачки дневног реда, о чему шеф одборничке групе писмено обавештава председника Скупштине, најкасније до отварања расправе по тој тачки дневног реда.

Ако одборничку групу представља заменик шефа, односно овлашћени представник, он преузима овлашћења шефа одборничке групе.

**Члан 61.**

Шеф одборничке групе, у писаном облику, обавештава председника Скупштине о промени састава одборничке групе.

Приликом приступања нових чланова одборничкој групи, шеф одборничке групе доставља председнику Скупштине њихове потписане изјаве о приступању.

У случају да одборник иступа из састава одборничке групе, о томе писаним путем обавештава председника Скупштине.

О образовању нове или о промени састава у постојећим одборничким групама, председник Скупштине обавештава одборнике на првој наредној седници.

**Члан 62.**

Стручне и административно-техничке послове за потребе одборничких група обавља организациона јединица Општинске управе надлежна за скупштинске послове.

 За потребе одборничке групе, одборничка група има право да ангажује сарадника, однодно техничког секретара, који права по основу рада остварује у Скупштини општине, о чему Скупштина општине доноси посебну одлуку.

 Простор за рад и техничка средства обезбеђује одборничка група.

**VII РАДНА ТЕЛА СКУПШТИНЕ**

**1.Стална радна тела**

**Члан 63.**

За разматрање појединих питања из надлежности Скупштине, давање мишљења на предлоге прописа и одлука које доноси Скупштина и вршење других послова у складу са Статутом и овим Пословником, образују се стална радна тела Скупштине.

Стално радно тело прати стање у области за коју је образовано, извештава Скупштину о томе и Скупштини предлаже мере за побољшање стања у области за коју је основано.

Чланови сталних радних тела бирају се из реда одборника и грађана, на мандатни период за који су изабрани и одборници Скупштине.

**Члан 64.**

Чланове сталних радних тела Скупштине предлажу одборничке групе сразмерно броју одборника које имају у Скупштини, осим за избор чланова Комисије за избор, именовањa, административна и мандатнa питања који се, по правилу, бирају на конститутивној седници и које том приликом предлажу политичке странке, коалиције политичких странака, политичке организације или групе грађана које су освојиле одборничке мандате Скупштине општине, сразмерно броју освојених одборничких мандата.

 Одборник може бити члан највише једног сталног радног тела Скупштине.

 Чланови Општинског већа не могу бити чланови радних тела Скупштине.

  Поред одборника, чланови сталних радних тела Скупштине могу бити и грађани, стручњаци за поједине области, с тим да њихов број мора бити мањи од броја чланова који су одборници.

Чланове сталних радних тела из реда грађана - стручњаке за поједине области, одборничким групама могу предлагати месне заједнице, јавне службе, као и удружења грађана основана у области за коју се радно тело образује.

**Члан 65.**

О предложеној листи за избор чланова сталног радног тела Скупштина одлучује у целини, јавним гласањем.

Стално радно тело је изабрано ако је за њега гласала већина присутних одборника.

Ако стално радно тело не буде изабрано, цео поступак се понавља са новим кандидатима.

Председник и заменик сталног радног тела бирају се из реда одборника, на самој седници.

**Члан 66.**

Председник сталног радног тела организује рад, сазива и председава седницама сталног радног тела, формулише закључке и о томе обавештава председника и секретара Скупштине.

Заменик председника сталног радног тела замењује председника сталног радног тела у случају његове одсутности или спречености.

**Члан 67.**

Скупштина може, и пре истека времена на који су изабрани, разрешити поједине чланове сталних радних тела и изабрати нове путем појединачног предлагања и избора.

Предлог за разрешење члана сталног радног тела може поднети председник Скупштине, председник сталног радног тела или одборничка група на чији је предлог тај члан и изабран.

Члан сталног радног тела разрешен је када за то гласа већина одборника који присуствују седници Скупштине.

**2.Седнице сталних радних тела**

**Члан 68.**

Председник сталног радног тела дужан је да сазове седницу на захтев најмање 1/3 чланова сталног радног тела, као и на захтев председника Скупштине.

Рок за сазивање седнице је 7 дана од дана подношења захтева.

Ако то не учини председник сталног радног тела у захтеваном року, седницу сталног радног тела може сазвати председник Скупштине.

**Члан 69.**

Радна тела Скупштине раде у седницама којима присуствује већина чланова, а одлучују већином гласова од укупног броја чланова.

Обавештење о датуму одржавања, дневном реду и материјали за седницу сталног радног тела достављају се члановима сталног радног тела најкасније 48 сати пре одржавања седнице.

Изузетно од става 2. овог члана, обавештење о датуму, дневном реду и материјали за седницу могу се доставити и у краћем року, у ком случају је председник радног тела дужан да на седници радног тела образложи такав поступак.

Изузетно од става 2. овог члана, седница радног тела може се сазвати и непосредно пре почетка или у паузи заседања Скупштине, осим у случају када је на дневном реду седнице радног тела предлог општег акта.

**Члан 70.**

На седницу сталног радног тела обавезно се позива представник предлагача, као и обрађивач акта који се на седници разматра.

У раду сталног радног тела по позиву могу учествовати стручни и научни радници из области која се разматра на седници сталног радног тела, без права одлучивања.

Седници сталног радног тела могу присуствовати и учествовати у раду без права одлучивања и одборници који нису чланови тог сталног радног тела, као и Локални омбудсман.

**Члан 71.**

У извршавању послова из свог делокруга, радно тело Скупштине може тражити од надлежних органа и служби податке и информације од значаја за свој рад.

На предлог Секретара Скупштине, у циљу боље сарадње и координације и зависно од сродности тачака дневног реда, два или више радних тела могу одржати заједничку седницу радних тела.

**Члан 72.**

По завршеној седници стално радно тело подноси Скупштини извештај који садржи мишљења и предлоге сталног радног тела.

Мишљења и предлоге радних тела Скупштине потписују председник и записничар.

Стално радно тело одређује известиоца који на седници Скупштине, по потреби, образлаже извештај сталног радног тела.

**Члан 73.**

На захтев појединог члана радног тела, његово издвојено мишљење изнеће се пред Скупштину у извештају, односно предлогу тог радног тела.

Члан радног тела Скупштине који је издвојио мишљење има право да га образложи пре отварања расправе на седници Скупштине.

**Члан 74.**

На седници сталног радног тела води се записник, у који се обавезно уносе имена присутних, предлози изнети на седници, ставови сталног радног тела, резултати сваког гласања, свако издвојено мишљење, као и известиоци.

 Записник са претходне седнице радног тела усваја се пре преласка на дневни ред.

**3.Јавна слушања**

**Члан 75.**

Стално радно тело може организовати јавно слушање о предлозима општих аката које доноси Скупштина.

Јавно слушање из става 1. овог члана организује се ради прибављања информација, односно стручних мишљења о предлогу општег акта који је у скупштинској процедури, разјашњења појединих решења из предложеног или важећег општег акта, разјашњења питања значајних за припрему предлога општег акта или другог питања које је у надлежности сталног радног тела, као и ради праћења спровођења и примене важећег општег акта.

 **Члан 76.**

Предлог за организовање јавног слушања може да поднесе сваки члан сталног радног тела.

Предлог из става 1. овог члана садржи тему јавног слушања и списак лица која би била позвана.

 Одлуку о организовању јавног слушања доноси стално радно тело.

О одлуци из става 3. овог члана, председник сталног радног тела обавештава председника Скупштине.

Председник сталног радног тела на јавно слушање позива чланове сталног радног тела, одборнике и друга лица чије је присуство од значаја за тему јавног слушања.

Позив из става 5. овог члана садржи тему, време и место одржавања јавног слушања, као и обавештење о позваним учесницима.

Јавно слушање се одржава без обзира на број присутних чланова сталног радног тела.

 Након јавног слушања, председник сталног радног тела доставља информацију о јавном слушању председнику Скупштине, члановима сталног радног тела и учесницима јавног слушања. Информација садржи имена учесника на јавном слушању, кратак преглед излагања, ставова и предлога изнетих на јавном слушању.

Чланови сталног радног тела и учесници јавног слушања могу да поднесу писане примедбе на информацију о јавном слушању председнику сталног радног тела, који их доставља лицима из става 8. овог члана.

**4.Савети и Комисије**

**Члан 77.**

 Стална радна тела Скупштине образују се као Савети и Комисије.

 **Савети као стална радна тела Скупштине су:**

 **1.Савет за друштвено-економски развој локалне самоуправе** разматра и даје мишљење на предлог програма развоја општине и појединих делатности и предлаже мере за његово спровођење, разматра стратешке планове и друга документа од значаја за економски развој, утврђује приоритете у развоју општине и обавља друге послове у складу са одлукама Скупштине општине.

 Савет има председника, заменика председника и пет чланова.

 **2.Савет за буџет и финансије** разматра предлоге одлука и других општих аката који се односе на финансирање послова Општине, таксе, накнаде и друге јавне приходе, програме развоја делатности за које је надлежна Скупштина, буџет, одлуку о завршном рачуну буџета, зајмове и задуживање Општине и друга економско-финансијска питања, предлаже Скупштини доношење одговарајућих одлука и даје мишљења о предлозима других овлашћених предлагача и обавља друге послове у складу са одлукама Скупштине општине.

 Савет има председника, заменика председника и пет чланова.

 **3.Савет за урбанизам, грађевинска, комунално-стамбена питања и заштиту животне средине** разматра предлоге аката који се односе на питања из области урбанизма, просторног планирања, грађевинарства, комуналне привреде, односно питања везана за уређење, обављање и развој стамбено-комуналне делатности, саобраћаја, разматра предлоге аката за уређивање и коришћење грађевинског земљишта, стамбену изградњу и стамбене односе, предлоге аката из области екологије, заштите и унапређивања животне средине, ваздуха, природе и природних добара, заштиту од буке и прати активности на спречавању и отклањању штетних последица које угрожавају животну средину, разматра предлоге програма и извештаја о пословању јавних предузећа и других субјеката чији је оснивач општина, односно којима је поверено обављање комуналне делатности, и обавља друге послове у складу са одлукама Скупштине општине.

 Савет има председника, заменика председника и пет чланова.

 **4**.**Савет за привреду, пољопривреду и водопривреду** разматра предлоге аката и друга питања из области привреде, пољопривреде, уређења сеоских подручја и развоја села, шумарства, водопривреде и пољопривредног задругарства, предлаже Скупштини доношење одговарајући одлука, даје мишљење о предлозима других овлашћених предлагача, и обавља и друге послове у складу са одлукама Скупштине општине.

 Савет има председника, заменика председника и пет чланова.

 **5.Савет за образовање, културу, физичку културу и информисање** разматра годишње програме и извештаје о раду установа и других субјеката у овој области, чији је оснивач општина, разматра предлоге аката из области образовања, културе, спорта, физичке културе и информисања, и обавља и друге послове у складу са одлукама Скупштине општине.

 Савет има председника, заменика председника и 5 чланова.

 **6.Савет за здравство, социјалну, дечју и борачко-инвалидску заштиту** разматра годишње програме и извештаје о раду установа и других субјеката у овој области, чији је оснивач општина, разматра предлоге аката из области здравствене заштите, социјалне заштите, дечје и борачко-инвалидске заштите и обавља друге послове у складу са одлукама Скупштине општине.

 Савет има председника, заменика председника и 5 чланова.

 **7.Савет за борбу против корупције** врши анализу појавних облика корупције на локалном нивоу, разматра и даје Скупштини мишљење на предлог Локалног акционог плана за борбу против корупције (у даљем тексту: ЛАП), активно учествује у едукацији

о антикорупцијским механизмима, начину и значају надзора над спровођењем ЛАП-а, помаже у спровођењу кампања за информисање грађана о механизмима ЛАП-а, прати и разматра стање и појаву корупције у свим областима друштвеног живота и сагледава активности у борби против корупције, предлаже Скупштини мере које треба предузети, прати њихово спровођење и даје иницијативе за доношење одговарајућих аката и мера у овој области, како би органи Општине и носиоци јавних овлашћења на локалном нивоу своја овлашћења вршили у складу са начелима владавине права, нулте толеранције на корупцију, одговорности, ефикасности и транспарентности, и обавља друге послове у складу са одлукама Скупштине општине.

 Савет има председника, заменика председника и 5 чланова.

 **8.Савет за рад и развој месних заједница** разматра питања образовања месних заједница и усклађивања односа у месним заједницама, подстиче развој инфраструктуре на подручју месних заједница, контролише и подстиче рад месних заједница, разматра и друга питања од интереса за грађане у месним заједницама, предлаже Скупштини доношење одговарајућих одлука и даје мишљење о предлозима других овлашћених предлагача, и обавља друге послове у складу са одлукама Скупштине општине.

 Савет има председника, заменика председника и 5 чланова.

|  |  |
| --- | --- |
|  |  |
|  |

 **Комисије као стална радна тела Скупштине су:**

 **1.Комисија за прописе, управу и статутарна питања:**

 -разматра предлоге одлука и других општих аката који су упућени Скупштини на усвајање са становништва њихове усклађености са Уставом, законом и Статутом Општине и даје своје предлоге и мишљења Скупштини;

 -прати стање у области нормативне делатности Скупштине и указује на потребу доношења, односно усаглашавања одлука и других општих аката, утврђује и објављује пречишћене текстове одлука и других прописа Скупштине, разматра и утврђујепредлоге аутентичног тумачења прописа које је донела Скупштина;

 -даје мишљење о предлогу Статута, његовој измени и допуни, прати спровођење Статута и даје предлог аутентичног тумачења његових одредби, а разматраи питања везана за промену статута предузећа, установа и других организација чији је оснивач општина и о томе доставља Скупштини своје мишљење;

 -утврђује предлог Пословника о раду Скупштине, односно предлог о измени и допуни овог акта;

 -разматрапитања за јединствену правно-техничку обраду аката које доноси Скупштина;

-утврђује предлог мишљења или одговора Уставном суду РС у поступку оцене уставности, односно законитости Статута, одлука и других општих аката које је донела Скупштина;

 -обавља и друге послове у складу са одлукама Скупштине општине.

 Комисија такође разматра и остваривање система локалне самоуправе у Општини, остваривање послова државне управе које Република повери Општини, разматра питања организације рада управе и даје мишљење о предлогу Одлуке о организацији Oпштинске управе, разматра питања међуопштинске сарадње и подноси предлоге надлежном органу за успостављање, одржавање и даље развијање односа и веза Општине са другим општинама и градовима у земљи и иностранству, питања остваривања слобода, права и дужности грађана, као и друга питања из области локалне самоуправе и управе.

 Комисија има председника, заменика председника и пет чланова.

 **2. Комисија за представке, притужбе и предлоге:**

 -разматра представке, притужбе и предлоге које грађани упућују Скупштини, испитује њихову основаност, предлаже Скупштини и надлежним органима и организацијама мере за решавање питања садржаних у њима и о томе обавештава подносиоце;

 -обавља и друге послове у складу са одлукама Скупштине општине.

 У поступку разматрања представки, притужби и предлога, ова комисија прибавља извештаје од органа и организација на које се наведени поднесци односе, у року који сама одређује.

 Ако орган или организација из претходног става члана не доставе извештај у одређеном року, Комисија о томе обавештава Скупштину, односно орган који је уступио представку.

Комисија има председника, заменика председника и пет чланова.

 **3.Комисија за избор, именовања, административна и мандатна питања:**

 -припрема и разматра предлоге аката из области избора, именовања, постављења и разрешења, за које посебним актима није предвиђен други предлагач;

 -припрема предлоге за избор, именовања, постављења и разрешења чланова органа и представника Скупштине у органе одређене Законом и Статутом, за које није предвиђено предлагање од стране других органа;

 -одлучује у првом степену о правима и обавезама из рада и по основу рада, изабраних, именованих и постављених лица од стране органа општине, одлучује о питањима која се односе на плате, додатке на плате, накнаде и остала примања изабраних, именованих и постављених лица од стране органа општине, припрема предлоге акта о накнадама и другим примањима одборника Скупштине општине, обавља и друге послове везане за остваривање права изабраних, именованих и постављених лица, као и других лица ангажованих од стране Скупштине општине;

 -разматра извештај Изборне комисије и уверења о избору одборника и подноси Скупштини општине извештај са предлогом за потврђивање мандата одборника, разматра предлоге за престанак мандата појединих одборника и о томе подноси Скупштини извештај са предлогом за утврђивањем престанка мандата одборника, одлучује о питањима везаним за имунитет одборника и разматра и друга питања у вези са мандатно-имунитетним правима одборника;

 -обавља и друге послове у складу са одлукама Скупштине општине.

 Комисија има председника, заменика председника и пет чланова.

 **4.Комисија за награде и признања**:

 -разматра предлоге за награде, похвале и друга општинска признања, стара се о њиховом уручењу, обезбеђује одговарајући публицитет у средствима јавног информисања или на други одговарајући начин, врши друге послове које се односе на награде и признања које додељује Скупштина, предлаже Скупштини доношење одговарајућих одлука и даје мишљење о предлозима других овлашћених предлагача;

 -обавља и друге послове у складу са одлукама Скупштине општине.

 Комисија има председника, заменика председника и пет чланова.

 **5.Комисија за утврђивање предлога назива улица, тргова, заселака и делова насељених места:**

 -утврђује предлоге назива улица, тргова, заселака и делова насељених места на територији општине, предлаже Скупштини доношење одговарајућих одлука и даје мишљење о предлозима других овлашћених предлагача;

 -обавља и друге послове у складу са одлукама Скупштине општине.

 Комисија има председника, заменика председника и пет чланова.

 **5.Посебна стална радна тела**

**Члан 78.**

 Поред сталних радних тела предвиђених овим Пословником, Скупштина оснива посебна стална радна тела Скупштине, у складу са законом и Статутом, и то:

 1.Савет за младе,

 2.Комисија за родну равноправност,

 3.Савет за праћење примене Етичког кодекса,

 4.Кориснички савет јавних служби,

 5.Савет за здравље,

 6.Савет за запошљавање,

 7.Савет за безбедност

 Скупштина општине оснива, као посебна стална радна тела, органе за спровођење избора за чланове савета месних заједница: Изборну комисију за спровођење избора за чланове савета месних заједница (у даљем тексту: Изборна комисија) и Другостепену изборну комисију.

 Услове за рад посебних радних тела из ст. 1. и 2. овог члана, као и обављање стручних и административно-техничких послова, обезбеђује Општинска управа.

 Поред одборника, чланови посебних сталних радних тела Скупштине морају бити и грађани, стручњаци за поједине области, с тим да њихов број може бити и већи од броја чланова који су одборници.

**а) Савет за младе**

**Члан 79.**

 Савет за младе:

 -иницира и учествује у изради локалне омладинске политике у области образовања, спорта, коришћења слободног времена, повећања запослености, информисања, активног учешћа, обезбеђивању једнаких шанси, здравства, културе, равноправности полова, спречавању насиља и криминалитета, приступа правима, одрживог развоја и животне средине и другим областима од значаја за младе;

 -учествује у изради посебних локалних акционих планова, програма и политика у сагласности са Националном стратегијом за младе и прати њихово остваривање;

 -даје мишљење о питањима од значаја за младе и о њима обавештава органе општине;

 -даје мишљење на нацрте прописа и одлука које доноси Скупштина општине у областима значајним за младе;

 -усваја годишње и периодичне извештаје о остваривању локалне омладинске политике и локалних акционих планова и програма за младе и подноси их Скупштини општине, председнику Општине и Општинском већу;

 -иницира припрему пројеката или учешће Општине у програмима и пројектима за младе у циљу унапређења положаја младих и обезбеђења остваривања њихових права која су у надлежности Општине;

 -подстиче сарадњу између Општине и омладинских организација и удружења и даје подршку реализацији њихових активности;

 -подстиче остваривање међуопштинске сарадње која се односи на омладину и о томе обавештава органе општине;

 -даје мишљење о предлозима пројеката од значаја за младе који се делимично или потпуно финансирају из буџета општине, прати њихово остваривање и даје своје мишљење надлежном органу Општине.

 Савет за младе има 7 чланова.Председник и 6 чланова Савета за младе бирају се на период од четири године, а по истеку мандата могу бити поново изабрани, с тим што најмање 1/2 чланова Савета морају бити старости од 15 до 30 година, који су активностима и поступцима значајно афирмисали позитивну улогу и значај младих у локалној заједници, односно који су добитници школске, факултетске, научне односно друге награде од значаја за различите области интересовања младих.

Бирају се на предлог председника Општине, председника Скупштине општине, одборничких група, месних заједница, удружења грађана, омладинских организација и удружења, школа и других јавних служби из састава грађана, стручњака, представника удружења, представника школа и других јавних служби водећи рачуна о равноправности полова и заступљености припадника националних мањина у национално мешовитим срединама.

 Актом о образовању Савета уређује се састав, надлежност, начин рада, права и дужности председника и чланова Савета и друга питања од значаја за рад Савета, у складу са законом.

**б) Комиси Чла б) Комисија за родну равноправност**

**Члан 80.**

**Члан 80**  Комисија за родну равноправност разматра предлоге одлука и других општих аката које доноси Скупштина општине, прати остваривање равноправности полова, предлаже активности и предузимање мера, посебно оних којима се остварује политика једнаких могућности на нивоу Општине.

 Комисија има председника и 6 чланова, с тим да најмање 4 члана Комисије морају бити припадници мање заступљеног пола.

 У раду Комисије за родну равноправност могу, по позиву, учествовати и друга лица без права одлучивања.

 Актом о образовању Комисије уређује се састав, надлежност, начин рада, права и дужности председника и чланова Комисије и друга питања од значаја за рад Комисије, у складу са законом.

**в) Савет за праћење примене етичког кодекса**

**Члан 81.**

Савет за праћење примене Етичког кодекса:

 -прати да ли се функционери придржавају одредаба Етичког кодекса;

 -прикупља информације које се односе на понашање функционера у вези са Етичким кодексом;

 -прати и анализира догађаје и појаве од значаја за успешну примену Етичког кодекса;

 -промовише примену Етичког кодекса у Општини и шире;

 -предлаже и самостално спроводи радње које воде унапређењу примене Етичког кодекса;

 -пружа савете и мишљења функционерима, грађанима, средствима јавног информисања, органима и организацијама у вези са применом Етичког кодекса;

 -остварује сарадњу са институцијама које раде у сродним делатностима;

 -обавља друге послове одређене овим статутом и другим прописима.

Савет за праћење примене Етичког кодекса даје савете и смернице у вези са пријављивањем приватног интереса одборника, води евиденцију о пријавама приватног интереса, прати извршавање обавезе пријављивања приватних интереса одборника и о томе сачињава извештај.

 Чланови Савета не могу бити одборници нити изабрана, постављена и именована лица у Општини.

 Савет има председника и 6 чланова.

 Актом о образовању Савета уређује се састав, надлежност, начин рада, права и дужности председника и чланова Савета и друга питања од значаја за рад Савета, у складу са законом.

**г) Кориснички савет јавних служби**

**Члан 82.**

 Кориснички савет јавних служби разматра планове, програме и извештаје јавних служби, а нарочито остварени ниви обима и квалитета услуга јавних служби, цене комуналних услуга, односно висину накнади за услуге јавних служби и о свом ставу извештава Скупштину и јавност.

 Кориснички савет има председника и 6 чланова, који се бирају на предлог радних тела Скупштине општине, одборничких група и удружења грађана.

 Председник и најмање половина чланова Корисничког савета не могу бити из састава одборника, функционера и запослених у Општини, односно у јавним службама чији је оснивач Општина.

 Актом о образовању Корисничког савета уређује се састав, надлежност, начин рада, права и дужности председника и чланова Корисничког савета и друга питања од значаја његов за рад, у складу са законом.

**д) Савет за здравље**

**Члан 83.**

Савет за здравље разматра питања и предлоге из области примарне здравствене заштите, као и из области развоја и унапређења здравствених услуга у оквиру надлежности општине и предлаже Скупштини доношење одговарајућих одлука и мера ради спровођења друштвене бриге за здравље, обезбеђивање услова за обављање делатности здравствене установе, планирања и спровођење програма у области здравља и подизање свести о томе да је здравље врхунска вредност.

 Савет за здравље обавља и одређење задатке из области заштите права пацијената, и то:

 -разматра приговоре о повреди појединачних права пацијената на основу достављених и прикупљених доказа и утврђених чињеница;

 -о утврђеним чињеницама обавештава подносиоца приговора и директора здравствене установе, односно оснивача приватне праксе на коју се приговор односи и даје одговарајуће препоруке:

 -разматра извештаје Заштитника права пацијената, прати остваривање права пацијената на тероторији општине и предлаже мере за заштиту и промоцију права пацијената;

 -подноси Скупштини, као и министратсву надлежном за послове здравља, годишњи извештај о свом раду и о предузетим мерама за заштиту права пацијената.

 -обавља и друге послове у складу са законом.

 Савет има председника и 6 чланова.

 Актом о образовању Савета уређује се састав, надлежност, начин рада, права и дужности председника и чланова Савета и друга питања од значаја за рад Савета, у складу са законом.

**ђ) Савет за** **запошљавање**

**Члан 84.**

Савет за запошљавање има председника и 6 чланова.

 Његова улога је да:

 -обавештава грађане о могућностима у условима за запошљавање;

 -посредује у запошљавању;

 -професионална оријентација и саветовање о избору занимања;

 -организује додатно образовање и обуку, у складу са законом;

 -спроводи програм и мере активне политике запошљавања и

 -врши друге послове у складу са законом.

 Актом о образовању Савета уређује се састав, надлежност, начин рада, права и дужности председника и чланова Савета и друга питања од значаја за рад Савета, у складу са законом.

**е) Савет за безбедност**

**Члан 85.**

Савет за безбедност има председникаи 6 чланова.

Задатак Савета за безбедност је да у складу са Одлуком о оснивању Савета за безбедност општине Власотинце, спроведе активности у циљу унапређења нивоа опште безбедности на територији општине Власотинце.

 Савет разматра проблеме који су у директној или индиректној вези са криминалним понашањем или могу указати на узроке асоцијалног понашања појединаца унутар заједнице, а који могу довести до криминала или умањења квалитета живота и предлаже Скупштини општине одговарајуће мере и активности на превазилажењу истих, а обавља и друге послове у складу са законом и одлукама Скупштине.

 Ради ефикаснијег рада, Савет може да формира радне групе за поједина питања и поједине области безбедности у локалној заједници, у чијем раду могу учествовати и стручна лица из тих области, без права одлучивања

 Актом о образовању Савета уређује се састав, надлежност, начин рада, права и дужности председника и чланова Савета и друга питања од значаја за рад Савета, у складу са законом.

**ж) Изборна комисија**

**Члан 86.**

Изборну комисију чине председник и шест чланова које именује Скупштина општине, на предлог одборничких група у Скупштини општине, сразмерно броју одборника.

Изборна комисија има секретара кога именује Скупштина општине и који учествује у раду Изборне комисије без права одлучивања.

Председник, чланови Изборне комисије и секретар, именују се на четири године, а по истеку мандата могу бити поново именовани.

Председник, чланови изборне комисије и њен секретар имају заменике.

За председника, заменика председника, секретара и заменика секретара Изборне комисије именују се лица која имају стечено високо образовање из научне области правне науке на основним академским студијама у обиму од најмање 240 ЕСПБ бодова, мастер академским студијама, мастер струковним студијама, специјалистичким академским студијама, специјалистичким струковним студијама, односно на основним студијама у трајању од најмање четири године или специјалистичким студијама на факултету, са најмање три година радног искуства у струци.

Изборна комисија спроводи изборе за чланове Савета месне заједнице искључиво у сталном саставу.

Чланови Изборне комисије и њихови заменици могу бити само грађани који имају изборно право, као и пребивалиште на територији Општине.

 **Задаци и овлашћења Изборне комисије**

**Члан 87.**

Изборна комисија приликом спровођења избора за Савет месне заједнице:

1) стара се о законитости спровођења избора за чланове савета месне заједнице;

2) одређује бирачка места;

3) одређује бирачке одборе и именује њихове чланове;

4) даје упутства бирачким одборима у погледу спровођења поступка избора за чланове савета месне заједнице;

5) прописује обрасце и организује техничке припреме за спровођење избора;

6) утврђује да ли су изборне листе сачињене и поднете у складу са Упутством за спровођење избора за чланове савета месне заједнице;

7) проглашава листу кандидата;

8) утврђује облик и изглед гласачких листића, број гласачких листића за бирачка места и записнички их предаје бирачким одборима;

9) одлучује о приговорима поднетим у поступку избора за чланове савета месне заједнице;

10) утврђује и објављује резултате избора за чланове савета меснезаједнице;

11) подноси извештај Скупштини општине о спроведеним изборима за чланове савета месне заједнице.

Задаци и овлашћења Изборне комисије, као и начин рада и одлучивања, ближе се утврђују одлуком Скупштине општине којом се уређују месне заједнице.

**з) Другостепена изборна комисија**

**Члан 88.**

Другостепена изборна комисија је орган за спровођење избора који у другом степену одлучује о приговорима на одлуке Изборне комисије

Другостепену изборну комисију чине председник и четири члана које именује Скупштина општине, на предлог одборничких група у Скупштини општине, сразмерно броју одборника.

Другостепена изборна комисија има секретара кога именује Скупштина општине и који учествује у раду Изборне комисије без права одлучивања.

Другостепена изборна комисија одлучује већином гласова од укупног броја чланова.

Председник, најмање један члан и секретар Другостепене изборне комисије морају да имају стечено високо образовање из научне области правне науке на основним академским студијама у обиму од најмање 240 ЕСПБ бодова, мастер академским студијама, мастер струковним студијама, специјалистичким академским студијама, специјалистичким струковним студијама, односно на основним студијама у трајању од најмање четири године или специјалистичким студијама на факултету, са најмање пет година радног искуства у струци.

Председник, чланови Другостепене изборне комисије и секретар, именују се на четири године и могу поново да буду именовани.

Задаци и овлашћења Другостепене изборне комисије, као и начин рада и одлучивања, ближе се утврђују одлуком Скупштине општине којом се уређују месне заједнице.

**6.Повремена радна тела**

**Члан 89.**

 Скупштина, по потреби, на предлог одборника, председника општине или Општинског већа, оснива повремена радна тела ради разматрања одређених питања, односно за обављање одређеног задатка из надлежности Скупштине, која не спадају у делокруг сталних радних тела, а њихов мандат престаје извршењем посла и подношењем извештаја Скупштини.

**Члан 90.**

 Скупштина оснива повремена радна тела актом којим се утврђују назив радног тела и област за коју се оснива, задаци радног тела, број и састав чланова радног тела, рок за извршење задатка, права и дужности председника и чланова радног тела и друга питања од значаја за рад радног тела.

Актом о оснивању повременог радног тела уређује се и обављање стручних и административно-техничких послова за то радно тело.

Председник и чланови повременог радног тела бирају се из реда одборника и грађана, већином гласова присутних одборника.

Број чланова повременог радног тела који се бирају из реда грађана може бити и већи од броја чланова изабраних из реда одборника.

 На рад повремених радних тела сходно се примењују одредбе овог Пословника о раду сталних радних тела.

**7.Анкетни одбор**

**Члан 91.**

Скупштина може из реда одборника образовати анкетни одбор ради сагледавања стања у одређеној области и утврђивања чињеница о појединим појавама или догађајима.

Скупштина обавезно образује анкетни одбор ако то затражи најмање 1/3 одборника.

 Одлуком о образовању анкетног одбора утврђује се састав и задатак одбора.

 Анкетни одбор не може вршити истражне и друге судске радње.

Одбор има право да тражи од државних органа, предузећа, установа, организација и служби податке, исправе и обавештења, као и да узима изјаве од појединаца које су му потребне.

Представници државних органа, предузећа, установа, организација и служби, као и грађани, достављају истините изјаве, податке, исправе и обавештења у раду анкетног одбора.

После обављеног рада, анкетни одбор подноси Скупштини извештај са предлогом мера.

Анкетни одбор престаје са радом даном одлучивања о његовом извештају на седници Скупштине.

**VIII СЕДНИЦЕ СКУПШТИНЕ**

 **1.Припремање и сазивање седнице**

**Члан 92.**

|  |  |
| --- | --- |
|  |  |
|  |  |

 Скупштина општине ради и одлучује у седницама.

 Седнице Скупштине општине могу бити:

 -редовне, које се одржавају по потреби, а обавезно једном у три месеца;

 -свечана седница, која се одржава поводом 10.октобра (Дана ослобођења Власотинца од окупатора 1944.године) - празника општине Власотинце и у другим пригодним приликама.

**Члан 93.**

О припремању седница Скупштине стара се председник Скупштине, уз помоћ секретара Скупштине, који се стара о обављању стручних послова у вези са сазивањем и одржавањем седница.

Пре заказивања седнице Скупштине, председник Скупштине може да сазове заједнички састанак са шефовима одборничких група ради упознавања и договора о предложеном дневном реду и раду на седници Скупштине. На састанак се могу позвати и одборници који не припадају ни једној одборничкој групи.

**2.Предлог дневног реда**

**Члан 94.**

 Дневни ред седнице предлаже председник Скупштине.

Предлози који се могу уврстити у дневни ред седнице председнику Скупштине могу поднети: председник општине, Општинско веће, одборничка група, одборник, радна тела Скупштине, као и предлагачи овлашћени законом, Статутом и одлукама Скупштине.

У дневни ред седнице могу се уврстити само предлози, који су сачињени у складу са одредбама овог Пословника и који су председнику Скупштине достављени најкасније 7дана пре дана одржавања седнице.

 Предлог садржи име и презиме представника предлагача, односно известиоца на Скупштини.

Уколико су предлагачи одборничка група или 1/3 одборника, а предлог не садржи име и презиме представника предлагача, сматраће се да је представник предлагача шеф одборничке групе, односно првопотписани одборник.

Општинско веће као предлагач, за образлагање поднетог материјала на седници, може одредити више представника предлагача.

 У предлогу дневног реда се посебно групишу тачке по карактеру, сродности и значају.

**Члан 95.**

Материјали из члана 94. овог Пословника, који се као предлози упућују председнику Скупштине ради увршћивања у дневни ред седнице, достављају се у писаној или електронској форми са образложењем.

Предлог општег акта подноси се у облику у коме га Скупштина доноси, са образложењем сачињеним у складу са одредбама члана 151.овог Пословника.

Предлог појединачног акта подноси се у облику у коме га Скупштина доноси, са образложењем.

Предлози који немају карактер општег, односно појединачног акта, као што су препоруке, извештаји, планови, програми и слично, подносе се Скупштини у облику у коме их Скупштина разматра, са предлогом акта у облику у коме га Скупштина прихвата, доноси, усваја или даје сагласност.

**Члан 96.**

У предлог дневног реда седнице Скупштине могу се уврстити само они предлози аката који су припремљени у складу са Статутом и овим Пословником.

**Члан 97.**

Са предложеним дневним редом председник Скупштине општине упознаје шефове одборничких група.

 Председник Скупштине се стара да материјали који су увршћени у предлог дневног реда седнице, као и материјали који су у складу са одредбама овог Пословника упућени као предлози за измену и допуну предложеног дневног реда, изузев предлога за допуну дневног реда по хитном поступку, буду разматрани на надлежном радном телу Скупштине.

**Члан 98.**

Седнице Скупштине сазива председник Скупштине, или у случају његове одсутности и спречености да обавља своју дужност, заменик председника Скупштине, по потреби, а најмање једанпут у 3 месеца.

Председник Скупштине је дужан да на захтев 1/3 одборника, Општинског већа или председника општине закаже седницу Скупштине и одреди дан и час њеног одржавања најкасније у року од 7 дана од дана подношења писаног захтева, уколико су уз захтев достављени материјали сачињени у складу са одредбама овог Пословника, с тим да дан одржавања седнице буде најкасније у року од 15 дана од дана подношења захтева.

Ако председник Скупштине не закаже седницу Скупштине у року из става 2. овог члана, седницу може заказати подносилац захтева, који предлаже дневни ред седнице, а седницом председава одборник кога одреди подносилац захтева.

**Члан 99.**

Председник Скупштине писаним путем одређује дан и час одржавања седнице Скупштине, са предлогом дневног реда, најмање 7 дана пре дана за који се сазива седница.

**Члан 100.**

У ситуацијама које оправдавају хитност у сазивању седнице Скупштине, председник Скупштине може заказати седницу у року који није краћи од 24 часа од пријема захтева.

Захтев за сазивање седнице из става 1. овог члана мора да садржи разлоге који оправдавају хитност сазивања, као и образложење последице које би наступиле њеним несазивањем.

Минималан рок за сазивање седнице Скупштине из става 1. овог члана не односи се на сазивање седнице Скупштине у условима проглашене ванредне ситуације.

**3.Позив за седницу**

**Члан 101.**

 Седнице Скупштине сазивају се писаним или електронским путем.

Позив за седницу обавезно садржи: место и време одржавања седнице, предлог дневног реда, потпис председника, односно сазивача из чл.98.овог Пословника и печат Скупштине.

Позив и материјали за седницу достављају се одборницима по правилу седам дана пре дана одржавања седнице.

 Изузетно у ситуацијама које оправдају хитност у сазивању седнице Скупштине, сагласно чл.100.овог Пословника, позив и материјали за седницу могу се доставити у року краћем од рока одређеног у ст.3.овог члана.

Уз позив за седницу одборницима се обавезно доставља материјал који се односи на предложени дневни ред и записник са предходне седнице.

Материјал за седницу, као и записник са претходне седнице може се одборницима доставити и у електронском облику, по претходном договору са шефовима одборничких група или са појединим одборницима.

Један примерак писаног материјала доставља се секретарима одборничких група, који се старају да писани материјал буде уручен одборницима који то захтевају.

Материјали који се из техничких разлога не могу на економичан и целисходан начин умножити и доставити одборницима уз позив за седницу (просторни план, урбанистички планови са графичким прилозима, скице у већој размери, обимније студије и извештаји и слично), стављају се на увид код секретара Скупштине, а када је то технички могуће, овакав материјал се може одборницима доставити у електронској форми.

Позив и материјал за седницу обавезно се доставља свим одборницима, председнику општине, заменику председника општине, члановима Општинског већа, помоћницима председника општине, Локалном омбудсману, начелнику Општинске управе, заменику начелника Општинске управе, руководиоцима унутрашњих организационих јединица Општинске управе и представницима средстава јавног информисања.

 **4.Промене предложеног дневног реда**

 **Члан 102.**

**Члан 114.** На предложени дневни ред седнице Скупштине, овлашћени предлагачи из члана 94. став 2. Пословника, могу предлагати измене и допуне предложеног дневног реда.

Предлози се достављају председнику Скупштине, у писаној форми, непосредно на писарници Општинске управе.

Предлози за измене и допуне дневног реда предлозима материјала који су, по одредбама овог Пословника, испунили услове да се уврсте у дневни ред, достављају се Скупштини најкасније 48сати пре одређеног сата почетка седнице Скупштине.

Ако је предлагач одборничка група, односно 1/3 одборника, у предлогу мора бити назначен један представник предлагача. Ако то није учињено, сматра се да је представник предлагача шеф одборничке групе, односно први потписани одборник.

**Члан 103.**

Предлог за повлачење поједине тачке дневног реда може поднети само њен предлагач.

Предлог за повлачење из става 1. овог члана може се поднети писаним путем председнику Скупштине, или усмено на седници Скупштине, све до закључења расправе по тој тачки дневног реда.

О предлогу за повлачење поједине тачке дневног реда Скупштина се не изјашњава, већ председник Скупштине о томе само обавештава одборнике и констатује повлачење.

**Члан 104.**

О предлозима за измене и допуне предложеног дневног реда не отвара се расправа.

Подносилац измене и допуне дневног реда може свој предлог образлагати, најдуже 3 минута.

 У вези са поднетим предлогом представници органа општине могу дати додатна образложења у трајању до 3 минута.

**5.Отварање седнице и учешће на седници**

**Члан 105.**

Седницом Скупштине председава председник Скупштине, кога у случају одсутности или спречености замењује заменик председника Скупштине.

**Члан 106.**

Уколико заказаној седници Скупштине не присуствују председник и заменик председника Скупштине, или председник и заменик председника Скупштине одбију да председавају заказаном седницом, седницом ће председавати најстарији одборник који ту дужност прихвати.

**Члан 107.**

 Седници Скупштине присуствују позвана лица.

Представници јавних предузећа и установа чији је оснивач Општина позивају се на седницу када се разматрају питања из њиховог делокруга.

На седницу Скупштине могу се позивати посланици, начелник управног Округа, представници других државних органа, представници верских заједница и друга лица за која председник Скупштине процени да је потребно њихово присуство или учешће у раду седнице, о чијем учешћу ће се изјаснити Скупштина.

**Члан 108.**

На почетку рада, председник Скупштине обавештава Скупштину о одборницима који су спречени да присуствују седници Скупштине, као и о томе ко је позван на седницу.

Истовремено, председник Скупштине даје потребна објашњења у вези са радом на седници и другим питањима, уколико оцени да за тим има потребе.

 Председник Скупштине ће пре почетка и у току седнице из просторије у којој се седница одржава удаљитити сва лица која присуствују седници без позива.

**6.Кворум**

**Члан 109.**

По отварању седнице, пре утврђивања дневног реда, председник Скупштине, на основу извештаја секретара Скупштине, утврђује да ли седници присуствује довољан број одборника, односно више од половине од укупног броја одборника (у даљем тексту: кворум).

 Кворум се утврђује пребројавањем одборника.

Ако се утврди да седници није присутна потребна већина одборника за рад Скупштине, односно да нема кворума, председник Скупштине одлаже почетак седнице док се кворум не обезбеди, а најдуже 2 сата.

Ако се утврди да ни после одлагања седници није присутна потребна већина одборника, председник одлаже седницу за одговарајући дан и сат.

**Члан 110.**

Скупштина заседа, расправља и одлучује уколико седници присуствује већина од укупног броја одборника.

Ако председник Скупштине у току седнице пре гласања посумња да седници не присуствује већина одборника, наложиће прозивање или пребројавање. Прозивка или пребројавање пре гласања извршиће се и кад то затражи неки од одборника.

Прозивање на седници врши секретар Скупштине.

**7.Ток седнице**

**Члан 111.**

Пре утврђивања дневног реда усваја се записник са претходне седнице Скупштине.

 О примедбама на записник Скупштина одлучује без расправе.

 Одборник може да образложи примедбе на записник у трајању до 3 минута.

 Приликом усвајања прво се гласа о изнетим примедбама, а затим о записнику у целини.

 Усвојене примедбе постају саставни део записника.

**Члан 112.**

Пре одлучивања о дневном реду у целини, Скупштина без расправе одлучује посебно о сваком предлогу за измену и допуну предложеног дневног реда, следећим редоследом предлога:

-за хитан поступак;

-за измену дневног реда;

-за допуну дневног реда;

-за промену редоследа појединих тачака;

-за спајање расправе.

**Члан 113.**

Нове тачке које су унете у дневни ред на основу предлога за допуну дневног реда, предлога за спајање расправе или предлога за хитан поступак, увршћују се у дневни ред по редоследу предлагања, осим ако је предлагач или председник Скупштине предложио други редослед разматрања, о чему се Скупштина изјашњава без расправе.

**Члан 114.**

О дневном реду у целини Скупштина одлучује без расправе, већином гласова присутних одборника.

Скупштина у току седнице, на предлог председника Скупштине, без расправе, може да одлучи о промени редоследа тачака у дневном реду.

**8.Расправа**

**Члан 115.**

По одлучивању о дневном реду у целини, председник Скупштине отвара расправу по тачкама усвојеног дневног реда, осим оних за које је овим Пословником, односно посебном одлуком Скупштине, уређено да о њима Скупштина одлучује без расправе.

**Члан 116.**

Сви присутни на седници Скупштине су дужни да поштују достојанство Скупштине, одредбе Етичког кодекса и да се обраћају једни другима са уважавањем.

Није дозвољено коришћење увредљивих израза, као ни изношење чињеница и оцена које се односе на приватни живот одборника и других лица присутних на седници.

**Члан 117.**

 Нико не сме прићи говорници док му председник Скупштине то не дозволи.

 Нико не може да говори на седници Скупштине пре него што затражи и добије

реч од председника Скупштине.

**Члан 118.**

Пријава за реч подноси се председнику чим расправа почне и може се поднети све до закључења расправе по тачки дневног реда за коју се говорник пријављује, у усменој или писаној форми.

Председник Скупштине даје реч говорницима по редоследу пријаве, осим председнику општине, заменику председника општине и представнику предлагача, којима даје реч одмах пошто је затраже.

Када председник Скупштине говори као одборник има предност у односу на друге пријављене говорнике.

**Члан 119.**

На седници Скупштине има право да говори сваки одборник, председник општине, заменик председника општине и члан Општинског већа, овлашћени представник предлагача као и руководиоци органа Општине, у складу са одредбама овог Пословника.

Предлагач, односно представник предлагача, има право да говори одмах по отварању расправе по тачки дневног реда чији је предлагач, односно представник предлагача, односно известилац, као и да буде последњи говорник пре закључења расправе по тој тачки дневног реда, у укупном трајању највише до 20 минута.

Уколико предлагач, у складу са одредбама овог Пословника, одреди више од једног лица за представника предлагача, време за њихово укупно излагање не може бити дуже од времена утврђеног ставом 2. овог члана.

Шеф сваке одборничке групе, председник општине, заменик председника општине, члан Општинског већа и начелник Општинске управе има право да говори укупно 10 минута по свакој тачки дневног реда.

Говор одборника у расправи по тачки дневног реда може трајати највише до 5 минута.

Говорник може да добије реч по други пут тек пошто се исцрпи листа говорника који говоре први пут и само ако питање које је на дневном реду, по оцени председника Скупштине, није довољно расправљено.

Скупштина може да одлучи да по одређеним питањима говори представник појединих предузећа, установа и других облика организовања, као и поједини грађани, највише до 5 минута.

Изузетно, на предлог председника Скупштине, Скупштина може да одлучи да време трајања говора појединих представника из става 7.овог члана траје и дуже од утврђеног времена.

Председник Скупштине ће у случају прекорачења времена излагања утврђеног одредбама овог члана, опоменути говорника да је време протекло, а ако овај у току наредног минута не заврши говор, одузеће му реч.

**Члан 120.**

 Свако питање се расправља док о њему има пријављених говорника.

Расправу по одређеној тачки дневног реда закључује председник Скупштине, када се исцрпи листа пријављених говорника излагањем предлагача, уколико предлагач то право жели да искористи.

 Кад се закључи расправа о одређеном питању, не може се поново отварати.

**Члан 121.**

Нико не може прекидати говорника нити га опомињати, осим председника Скупштине у случајевима предвиђеним овим Пословником.

Председник Скупштине је дужан да се стара да говорник не буде ометан у свом излагању.

За време говора одборника или других учесника у расправи није дозвољено добацивање, односно ометање говорника.

 Говорник може да говори само о питању које је на дневном реду.

Ако се говорник удаљи од тачке дневног реда о којој траје расправа, или од дефинисања повреде Пословника, председник ће га опоменути.

 Уколико одборник и поред опомене настави да говори чинећи повреду из става

5.овог члана, председник ће му одузети реч.

**Члан 122.**

Председник Скупштине, када председава седницом Скупштине, ако жели да учествује у расправи, препушта председавање заменику председника Скупштине.

**9.Реплика**

**Члан 123.**

 Уколико се говорник у свом излагању на седници Скупштине увредљиво изрази о одборнику, односно другом позваном лицу на седници, на расној, верској, националној или родној основи, или на други начин увреди његов углед и достојанство наводећи његово име и презиме или функцију, или говори о стварима које се односе на његов приватни живот или приватни живот чланова његове породице, одборник, односно друго позвано лице на кога се излагање односи, има право на реплику.

Уколико се увредљиви изрази односе на одборничку групу, односно политичку странку чији одборници чине неку од одборничких група, у име одборничке групе право на реплику има шеф одборничке групе.

 Постојање основа за реплику процењује председник Скупштине.

Председник Скупштине може ускратити право на реплику, уколико оцени да нису испуњени услови из става 1. и 2. овог члана.

Уколико председник Скупштине процени постојање основа за реплику, лицима из става 1. и 2. овог члана даје реч чим је затраже.

 Реплика не може трајати дуже од 3 минута.

 Није дозвољена реплика на реплику.

**Члан 124.**

Уколико одборник, шеф одборничке групе, односно друго позвано лице при коришћењу права на реплику, увреди одборника, друго позвано лице или одборничку групу на начин утврђен чланом 123.овог Пословника, председник Скупштине ће га опоменути, а уколико након опомене настави са повредама из члана 123.овог Пословника, председник Скупштине ће му одузети реч.

**10.Повреда Пословника**

**Члан 125.**

Одборнику који затражи да говори о повреди овог Пословника, председник даје реч чим је затражи.

Одборник може да укаже на повреду Пословника у сваком тренутку, и пре отварања расправе.

 Образложење повреде овог Пословника не може трајати дуже од 3 минута.

 Одборник који је затражио да говори о повреди Пословника обавезан је да пре

образложења повреде, наведе члан овог Пословника који је по његовом мишљењу повређен.

Ако одборник пре почетка образложења не наведе члан овог Пословника који је по његовом мишљењу повређен, председник је дужан да га опомене.

Ако и после изречене опомене одборник настави да говори чинећи повреде из става 4. овог члана или нa други oчиглeдaн нaчин злoупoтрeби право на указивање на повреду Пословника, председник Скупштине ће му одузети реч.

Председник Скупштине може да да објашњење поводом изречене примедбе на повреду Пословника.

Ако одборник не буде задовољан датим објашњењем, може захтевати, без права на образлагање, да се Скупштина, без расправе о томе изјасни.

Уколико одборник који је указао на повреду Пословника не жели да се Скупштина о томе изјасни, изјашњавање о повреди Пословника може да тражи председник Скупштине.

**11.Одлагање, прекид и паузе у току седнице**

**Члан 126.**

Председник Скупштине може одложити седницу Скупштине када утврди недостатак потребне већине одборника за почетак седнице Скупштине, док се кворум не обезбеди, а најдуже за 2 сата.

Ако се утврди да ни после одлагања у случају из става 1. овог члана, седници није присутна потребна већина одборника, председник Скупштине одлаже седницу за одговарајући дан и сат.

 У случају из става 2. овог члана председник Скупштине обавестиће одборнике

и друга лица која су по одредбама овог Пословника позвана, о почетку седнице која је одложена, у складу са одредбама овог Пословника.

**Члан 127.**

Седница Скупштине може се одложити и када услед обимности дневног реда или из других разлога, не може да се заврши расправа или одлучивање по свим тачкама дневног реда у заказани дан, у случајевима који онемогућавају рад Скупштине, као и из других оправданих разлога.

У случајевима из става 1. овог члана, председник Скупштине или шеф одборничке групе могу предложити да се седница Скупштине одложи.

О одлагању седнице Скупштине у случају из става 1. овог члана, Скупштина одлучује већином гласова присутних одборника, одмах по изношењу предлога.

**Члан 128.**

Председник Скупштине одређује прекид седнице Скупштине у случајевима настанка инцидентних околности због којих Скупштина не може да настави рад.

О дану и часу наставка прекинуте седнице из става 1. овог члана, председник Скупштине обавештава одборнике одмах по прекиду седнице или накнадно, писаним путем.

 Наставак седнице почиње тачком дневног реда код које је прекид и наступио.

**Члан 129.**

Председник Скупштине може да одреди паузу у раду Скупштине и утврђује трајање паузе.

У току седнице Скупштине, председник Скупштине може одредити паузу седнице, не дужу од 20 минута, како би одржао заједнички састанак са шефовима одборничких група ради усаглашавања ставова о одређеним тачкама дневног реда, као и ради обезбеђивања нормалног рада и одлучивања у Скупштини. О резултатима усаглашавања председник Скупштине обавезно извештава одборнике у наставку седнице Скупштине.

Скупштина може на предлог председника Скупштине или на предлог шефа одборничке групе, да одлучи да ради без паузе, о чему одлучује одмах по изношењу предлога.

**12.Одржавање реда на седници**

**Члан 130.**

 О реду на седници Скупштине стара се председник Скупштине.

 За повреду реда могу да се изрекну мере: опомена, одузимање речи и удаљење са седнице.

 Председник Скупштине, због повреде реда на седници изриче опомену и одузимање речи.

Скупштина, на предлог председника Скупштине, без расправе, изриче меру удаљења са седнице, већином гласова присутних одборника.

 Евиденцију о изреченим мерама води секретар Скупштине.

**Члан 131.**

Опомена се изриче одборнику:

-који говори пре него што је затражио и добио реч;

 -који, и поред упозорења председника Скупштине, говори о питању које није на дневном реду;

-ако на било који начин омета излагање говорника;

-ако износи чињенице и оцене које се односе на приватни живот других лица;

-ако употребљава псовке и друге увредљиве изразе;

 -ако другим поступцима нарушава ред на седници или поступа противно одредбама овог Пословника.

**Члан 132.**

Мера одузимања речи изриче се одборнику коме је претходно изречена опомена, а који и после тога чини повреду из члана 131.овог Пословника.

Одборник коме је изречена мера одузимања речи дужан је да се, без одлагања, удаљи од говорнице. У супротном председник Скупштине налаже искључење озвучења, а по потреби одређује прекид седнице Скупштине.

Мера одузимања речи не односи се на право одборника на реплику у даљем току седнице.

**Члан 133.**

Мера удаљења са седнице изриче се одборнику који и после изречене мере одузимања речи омета или спречава рад на седници, не поштује одлуку председника Скупштине о изрицању мере одузимања речи, или наставља да чини друге прекршаје у смислу члана 131. овог Пословника, као и у другим случајевима одређеним овим Пословником.

Мера удаљења са седнице изриче се одборнику и без претходно изречених мера опомене и одузимања речи, у случају физичког напада, односно другог сличног поступка којим се угрожава физички или морални интегритет учесника седнице у сали Скупштине.

Одборник коме је изречена мера удаљења са седнице дужан је да се одмах удаљи из сале у којој се одржава седница Скупштине.

Уколико одборник одбије да се удаљи из сале у којој се седница Скупштине одржава, председник Скупштине ће наложити Служби обезбеђења овлашћеној за одржавање реда у згради коју користе органи Општине, да тог одборника удаљи са седнице и одредиће прекид до извршења мере удаљења.

Одборник коме је изречена мера удаљења са седнице нема право на накнаду трошкова насталих вршењем одборничке дужности из члана186. овог Пословника, за седницу на којој је мера изречена.

**Члан 134.**

Председник Скупштине може да нареди да се сва лица присутна у сали која нарушавају ред на седници удаље из сале у којој се одржава седница.

Ако председник Скупштине редовним мерама не може да одржи ред на седници, одредиће прекид у трајању потребном да се успостави ред.

Одредбе о одржавању реда на седници примењују се и на све друге учеснике у раду седнице Скупштине.

**Члан 135.**

Мере опомене, одузимања речи и удаљења са седнице примењују се за седницу Скупштине на којој су изречене.

 Мера коју је изрекао председник Скупштине, примењује се док траје расправа о тачки дневног реда у току које је изречена, а мера коју изрекне Скупштина примењује се за цео ток седнице на којој је изречена.

**Члан 136.**

У просторији у којој се одржава седница Скупштине забрањено је уношење оружја, коришћење мобилних телефона и других средстава и предмета који могу ометати рад Скупштине.

 На седницу није дозвољен долазак лица која су под дејством наркотика или су

у алкохолисаном стању.

**13.Одлучивање**

**Члан 137.**

По закључивању расправе по тачки утврђеног дневног реда, Скупштина прелази на одлучивање.

**Члан 138.**

Скупштина одлуке доноси већином гласова присутних одборника, уколико законом или Статутом није утврђено другачије.

Изузетно од става 1. овог члана, Скупштина, већином гласова од укупног броја одборника:

1)доноси Статут;

2)доноси буџет и усваја завршни рачун буџета;

3)доноси план развоја Општине и стратегије којима се утврђују правци деловања Општине у одређеној области;

4)доноси просторни план;

5)доноси урбанистичке планове;

6)одлучује о јавном задуживању Општине;

7)одлучује о сарадњи и удруживању са другим јединицама локалне самоуправе и о сарадњи са јединицама локалне самоуправе у другим државама;

8)одлучује о образовању, подручју за које се образује, промени подручја и укидању месних заједница и других облика месне самоуправе;

9)одлучује о називима улица, тргова, градских четврти, заселака и других делова насељених места;

10)одлучује о додели звања „почасни грађанин “Општине;

11)усваја Етички кодекс и

12)одлучује и у другим случајевима утврђеним законом и Статутом.

**Члан 139.**

Скупштина одлучује гласањем одборника, на начин, по поступку и већином утврђеном законом, Статутом, одлукама Скупштине и овим Пословником.

Гласање на седници Скупштине је јавно, осим када је законом, Статутом или овим Пословником уређено другачије.

Одборници гласају изјашњавањем "за" предлог или "против" предлога или се уздржавају од гласања.

 Гласање се врши дизањем руке.

Председник Скупштине прво позива да се изјасне одборници који гласају "за", затим они који гласају "против" а потом они који се уздржавају од гласања.

У случају да се одборник не изјасни да ли је „за“, „против“ или „уздржан“, сматра се да није гласао.

 **Члан 140.**

Након обављеног гласања дизањем руку, председник Скупштине закључује гласање и саопштава резултат гласања.

Одлука се сматра донетом ако је за њу гласало више од половине присутних одборника, односно законом, Статутом или одлуком Скупштине утврђена већина за њено доношење.

**Члан 141.**

На захтев одборника или одборничке групе, Скупштина може, без расправе, одлучити да се гласа прозивком, на начин одређен овим Пословником.

Ако Скупштина одлучи да се гласа прозивком, секретар Скупштине прозива одборнике по списку одборника, а сваки прозвани одборник изговара реч "за", "против", или "уздржан".

Секретар Скупштине понавља име и презиме одборника који је гласао и његову изјаву, односно утврђује да је одсутан или да не жели да гласа.

Секретар Скупштине записује изјаву одборника или његову одсутност, уз његово име и презиме на списку, на основу чега председник Скупштине саопштава резултат гласања.

Ако Скупштина одлучи да се гласа прозивком у поступку именовања, односно постављења у коме је предложено два или више кандидата одборници који приступају гласању изговарају пуно име и презиме кандидата за које гласају.

 **Члан 142.**

Скупштина може одлучити да гласање буде тајно, на предлог најмање једне трећине одборника.

Тајним гласањем руководи председник Скупштине коме помаже секретар Скупштине и два одборника изабрана на седници, на предлог председника Скупштине.

Тајно се гласа на гласачким листићима исте боје и величине који су оверени печатом Скупштине, тако што одборници заокружују на гласачком листићу реч ”за“ или „против“ и исте спуштају у гласачку кутију по прозивци.

**Члан 143.**

 Утврђивање резултата гласања спроводи се на седници следећим редом:

 1.Утврђује се број припремљених гласачких листића;

 2.Утврђује се број одборника који су примили гласачке листиће;

 3.Утврђује се број неупотребљених гласачких листића, који се печате у посебан коверат;

 4.Отвара се гласачка кутија и пребројавањем утврђује број гласачких листића у кутији.Ако се утврди да је број гласачких листића у кутији већи од броја одборника који су гласали, поступак се обуставља и спроводи се поновно гласање, а употребљени гласачки листићи се печате у посебан коверат;

 5.Ако се утврди да у гласачкој кутији има једнак или мањи број гласачких листића од броја одборника који су гласали, наставља се поступак тако што се неважећи гласачки листићи одвајају и печате у посебан коверат;

 6.Са сваког важећег гласачког листића чита се одговор “за“, „против“, односно ако се гласало о избору или именовању чита се име кандидата који је добио глас, што се евидентира на посебном обрасцу, и

 7.Утврђује се број гласова „за“, „против“, односно број гласова који је добио сваки од предложених кандидата.

 **Члан 144.**

Неважећим гласачким листићем, уколико законом није другачије уређено, сматра се непопуњени гласачки листић и гласачки листић из кога не може са сигурношћу да се утврди за који је предлог одборник гласао.

Код гласања о избору или именовању, неважећим гласачким листићем сматра се гласачки листић на коме је заокружен већи број кандидата од броја који се бира.

 **Члан 145.**

После утврђивања резултата гласања, председник Скупштине констатује резултате који садрже податке о броју:припремљених гласачких листића, неупотребљених гласачких листића, одборника који су примили гласачке листиће, неважећих гласачких листића, важећих гласачких листића, гласова “за“ и гласова “против“, односно ако се приликом избора или именовања гласа о више кандидата за исту функцију, гласова које су добили поједини кандидати.

Објављивање резултата гласања обухвата и констатацију да је предлог прихваћен или одбијен.

**Члан 146.**

 Седницу Скупштине закључује председник Скупштине после спроведеног одлучивања по дневном реду.

**14.Записник**

 **Члан 147.**

 О раду на седници Скупштине води се записник.

 Ток седнице Скупштине бележи се тонским или дигиталним записом и трајно се чува.

Са седнице се прави записник који се доставља одборницима уз позив за седницу.

Записник обавезно садржи: време и место одржавања седнице, имена председавајућег и секретара, имена оправдано и неоправдано одсутних одборника, кратак ток седнице са назнаком питања о којима се расправљало и одлучивало и именима говорника, резултат гласања о појединим питањима, име и презиме одборника који је издвојио мишљење (уколико је одборник захтевао да се издвајање мишљења унесе у записник) и назив свих аката донетих на седници.

О вођењу записника стара се секретар Скупштине, а усвојени изворник записника потписују председник Скупштине и секретар Скупштине.

Изворник записника се чува у документацији Скупштине.

 .

**IX ПОСТУПАК ДОНОШЕЊA ОДЛУКА И ДРУГИХ АКАТА У СКУПШТИНИ**

**1.Акта Скупштине и поступак предлагања аката**

**Члан 148.**

 Скупштина као основни правни акт доноси Статут.

Скупштина у вршењу послова из своје надлежности доноси: одлуку, пословник, решење, закључак, декларацију, резолуцију, препоруку, план, програм и друге акте у складу са законом, Статутом и овим Пословником.

**Члан 149.**

 Одлуком се на општи начин уређују питања из надлежности Скупштине.

 Пословником се уређују питања од значаја за организацију и рад Скупштине.

 Решењем се одлучује о појединачним правима, обавезама и правним интересима лица у складу са законом, Статутом и одлукама Скупштине.

Закључком се одлучује о процедуралним питањима, о прихватању одређених предлога, утврђују ставови о томе, шта, како и на који начин треба убудуће поступати у појединачним питањима, односно стварима, иницира доношење одлука, односно другог општег или појединачног акта.

**Члан 150.**

Предлог за доношење или промену Статута општине може поднети најмање 5% грађана са бирачким правом на територији Општине, 1/3 одборника, председник општине и надлежно радно тело Скупштине.

Право предлагања одлука и других аката имају председник, Општинско веће, одборник, односно одборничка група, радна тела Скупштине, као и предлагачи овлашћени законом и Статутом.

**Члан 151.**

Овлашћени предлагач акта из члана 150. овог Пословника подноси предлог акта у облику у коме се акт доноси, са образложењем.

Образложење би требало да садржи урађену анализу ефеката прописа, а у сваком случају оно мора да садржи:

-правни основ;

-разлоге за доношење акта;

-објашњење циља који се доношењем акта жели постићи;

-објашњење основних правних института и образложење конкретних решења;

-процену износа финансијских средстава потребних за спровођење акта;

-преглед одредаба одлуке које се мењају, односно допуњују, ако се предлаже одлука

о изменама, односно допунама.

 Предлог акта који је утврђен након спроведене јавне расправе обавезно садржи и извештај који садржи приказ свих предлога и сугестија датих у јавној расправи, са образложењем разлога због којих поједини предлози или сугестије нису прихваћени.

Предлог акта из става 3. овог члана објављује се на званичној интернет презентацији Општине најкасније 7 дана пре разматрања на седници Скупштине.

**Члан 152.**

Предлог акта који је упућен Скупштини, председник Скупштине одмах по пријему обавезно доставља надлежним радним телима и Општинском већу, ако Општинско веће није предлагач.

Ако предлог акта није припремљен у складу са овим Пословником, председник Скупштине затражиће од предлагача да предлог акта усклади са одредбама овог Пословника, при чему ће прецизно навести у чему се састоји та неусклађеност.

Предлагач акта може у року од 15 дана да поднесе предлог акта усклађен са одредбама овог Пословника.

Уколико предлагач не усклади предлог акта у складу са ставом 1. и 2. овог члана, предлог акта сматра се повученим.

**Члан 153.**

Председник Скупштине, на основу извештаја секретара Скупштине о пристиглим материјалима, одлучује на којој седници ће се материјали, односно акти упућени и достављени председнику Скупштине у складу са одредбама овог Пословника, уврстити у предлог дневног реда седнице, осим када се ради о предлозима за које је овим Пословником утврђено да се морају уврстити у предлог дневног реда прве наредне седнице.

**Члан 154.**

Предлог акта, пре разматрања у Скупштини, обавезно разматрају надлежна радна тела и Општинско веће, ако Општинско веће није предлагач аката.

Надлежна радна тела и Општинско веће, ако није предлагач акта, у својим извештајима, могу предложити Скупштини да прихвати или не прихвати предлог акта.

 Уколико надлежна радна тела и Општинско веће предложе прихватање акта, дужни су да наведу да ли акт прихватају у целини или са изменама које предлажу у форми амандмана.

**2.Амандман**

**Члан 155.**

Амандман - предлог за промену члана предлога општег акта, могу поднети председник општине, Општинско веће, одборничка група, одборник, радна тела Скупштине као и предлагачи овлашћени законом и Статутом.

Амандман садржи назив предлога акта на који се амандман односи, члан предлога акта на који се амандман односи, пун текст измене, образложење са разлозима за подношење амандмана и назив подносиоца амандмана.

Предлог за промену члана предлога општег акта којим се исправљају очигледне, односно штампарске грешке на које у току седнице скупштине укаже одборник или надлежно радно тело скупштине, не подноси се у форми амандмана и предлагач акта га може одмах прихватити у ком случају постаје саставни део општег акта.

**Члан 156.**

Амандман се подноси председнику Скупштине у писаном облику, са образложењем, почев од дана достављања предлога акта, а најкасније до почетка седнице за коју је предложено разматрање тог предлога акта.

Амандман на урбанистички план се може поднети најкасније 72 сата пре одржавања седнице Скупштине, а уз текст амандмана одборницима се доставља и мишљење Комисије за планове.

Подносилац амандмана не може да сам или заједно са другим одборницима, поднесе више амандмана на исти члан предлога акта.

О амандману се посебно изјашњава предлагач акта, односно представник предлагача и председник општине кад није предлагач, са предлогом да их Скупштина прихвати, или не прихвати.

Амандман са којим се сагласи предлагач акта постаје саставни део предлога акта и о њему се Скупштина посебно не изјашњава.

Уколико предлагач акта поднесе амандман на акт чији је предлагач, амандман постаје саставни део предлога акта и о њему се Скупштина посебно не изјашњава.

**Члан 157.**

 О поднетом амандману отвара се расправа.

 Излагање о поднетом амандману не може трајати дуже од 3 минута.

**Члан 158.**

Скупштина одлучује о поднетим амандманима по редоследу чланова предлога општег акта.

Ако је поднето више амандмана на исти члан предлога акта, прво се одлучује о амандману којим се предлаже брисање одредбе тога члана, а затим о амандману којим се предлаже измена целог члана.

 О амандманима одборници гласају "за", "против" или се уздржавају од гласања.

О амандманима на акт се одлучује истом већином гласова која је потребна за доношење акта.

**3.Доношење аката по хитном поступку**

**Члан 159.**

 Акт се изузетно може донети и по хитном поступку.

Ако за доношење појединог акта постоји неодложна потреба или ако би недоношење таквог акта у одређеном року имало или могло имати штетне последице по интересе грађана или правних лица, односно за обављање послова из надлежности Општине, предлог акта може се изнети Скупштини на разматрање и одлучивање без претходног разматрања у радним телима Скупштине.

Предлагач акта је дужан да у писаном образложењу предлога акта наведе разлоге или последице које би настале због недоношења овог акта по хитном поступку.

**Члан 160.**

Предлог акта за чије се доношење предлаже хитни поступак може се ставити на дневни ред седнице Скупштине ако је поднет најкасније до утврђивања дневног реда те седнице.

**Члан 161.**

Предлог да се акт донесе по хитном поступку Скупштини могу поднети Општинско веће или 1/3 одборника.

Предлог се подноси председнику Скупштине у писаној форми, са образложењем.

Скупштина се одмах изјашњава о томе да ли прихвата предлог.

Ако Скупштина прихвати предлог да се акт донесе по хитном поступку, тај предлог постаје прва тачка дневног реда.

Предлог акта, који је предмет разматрања, расправе и одлучивања на седници Скупштине заказаној по хитном поступку, не разматрају надлежна радна тела.

**Члан 162.**

О предлогу акта посебно се изјашњава Општинско веће, у писаној или усменој форми, уколико оно није предлагач акта.

Амандман на предлог акта који се доноси по хитном поступку може бити дат у писаној или усменој форми до закључивања расправе по тој тачки дневног реда.

О амандману из става 2.овог члана Скупштина одлучује без изјашњавања надлежних радних тела.

**4.Поступак за доношење појединачних аката по скраћеном поступку**

**Члан 163.**

 У скраћеном поступку Скупштина одлучује без претходне расправе.

**Члан 164.**

 У скраћеном поступку Скупштина може да одлучује о појединачним актима.

 Одлучивање по скраћеном поступку може да се спроведе само ако су предлози из става 1. овог члана, у предлогу дневног реда седнице Скупштине посебно груписани и означени као "предлози о којима се одлучује по скраћеном поступку".

**Члан 165.**

 У материјалу који се одборницима доставља уз позив за седницу, мора се у прописаној форми доставити предлог акта о коме се одлучује по скраћеном поступку, и образложење предлога.

**5.Израда, потписивање и објављивање аката**

**Члан 166.**

Акта Скупштине израђују се на основу изворника записника о раду седнице на којој су донети.

 Акта Скупштине потписује председник Скупштине.

Изворник акта поднетог на потпис председнику Скупштине својим потписом претходно оверава секретар Скупштине. На основу изворника акта сачињавају се отправци акта који су истоветне садржине као изворник акта.

О изради изворника аката и њихових отправака, о чувању изворника аката и њиховој евиденцији, објављивању аката Скупштине и њиховом достављању заинтересованим органима и организацијама стара се организациона јединица Општинске управе надлежна за скупштинске послове.

Акта Скупштине објављују се у "Службеном гласнику града Лесковца“, у складу са посебном одлуком Скупштине.

**X СВЕЧАНА СЕДНИЦА**

**Члан 167.**

 Свечану седницу Скупштине сазива председник Скупштине поводом 10.октобра - Празника општине Власотинце.

 Седница Скупштине сазвана поводом 10.октобра - Празника општине Власотинце је свечаног и протоколарног карактера.

 Свечана седница Скупштине одржава се у сали Скупштине или на другом прикладном месту које одговара свечарском поводу њеног одржавања.

**Члан 168.**

Свечану седницу Скупштине сазива председник Скупштине свечаном позивницом.

Свечана позивница садржи програм свечаности поводом обележавања празника Општине и у њој је обавезно назначен дан и час одржавања седнице, односно сала у којој ће седница бити одржана.

 На свечаној седници Скупштине уручују се признања и награде Општине.

**Члан 169.**

За одржавање свечане седнице Скупштине није потребно присуство већине од укупног броја одборника.

 На свечаној седници Скупштине не отвара се расправа.

На свечану седницу Скупштине обавезно се позивају добитници признања почасног грађанина.

На свечаној седници Скупштине, поред председника Скупштине, односно председника општине који уручују признања и награде, могу говорити лауреати, односно добитници признања и награда за годину у којој им се признање и награда додељује, као и истакнути гости који желе да се обрате одборницима и позваним гостима.

**XI РАД СКУПШТИНЕ У СЛУЧАЈУ НЕПОСРЕДНЕ РАТНЕ ОПАСНОСТИ, РАТНОГ СТАЊА ИЛИ ВАНРЕДНОГ СТАЊА**

**Члан 170.**

У случају непосредне ратне опасности или ванредног стања Скупштина ради по овом Пословнику, ако конкретне прилике и околности то дозвољавају.

Ако у наведеним условима није могућ рад по овом Пословнику, Скупштина на првој седници доноси посебан Пословник о свом раду и остваривању функција у насталим околностима.

**Члан 171.**

 Председник Скупштине у случају непосредне ратне опасности или ванредног

стања:

 -одређује време и место одржавања седнице Скупштине;

 -одлучује о начину позивања одборника на седницу и о начину и роковима достављања материјала за седницу;

 -по потреби може одредити посебан начин вођења и чувања записника, бележака и других докумената Скупштине и њених органа, наложити да се одређени материјали не стављају на располагање средствима јавног инормисања и предузети друге мере у циљу безбедности и заштите;

 -успоставља контакте и сарадњу са одговарајућим државним и војним органима Републике Србије и предузима мере за реализацију донетих закона, одлука, закључака, наређења и других аката ових органа;

 -одлучује о начину рада Општинске управе у циљу што успешнијег остваривања послова и задатака у насталим околностима.

**Члан 172.**

Одборници су дужни да у случајевима непосредне ратне опасности, ратног или ванредног стања, извештавају секретара Скупштине о свакој промени адресе, пребивалишта или боравишта.

**Члан 173.**

У случају ратног стања Општинско веће доноси акте из надлежности Скупштине, с тим што је дужно да их поднесе на потврду Скупштини, чим она буде у могућности да се састане.

**XII ЈАВНОСТ РАДА СКУПШТИНЕ И РАДНИХ ТЕЛА СКУПШТИНЕ**

**Члан 174.**

 Седнице Скупштине су јавне.

 За јавност рада Скупштине одговоран је председник Скупштине.

Седнице Скупштине су отворене за јавност и директно се преносе путем ТВ преноса или путем званичне интернет презентације општине.

У случају техничких сметњи за директан ТВ пренос, председник Скупштине ће одредити краћу паузу у трајању до 15 минута.

Ако ни после протека рока из става 3. овог члана не буду отклоњене техничке сметње, седница ће се наставити уз директан пренос на званичној интернет презентацији.

**Члан 175.**

Седница Скупштине може бити у целини или делимично затворена за јавност, из разлога безбедности и одбране земље, и другим случајевима предвиђеним законом.

Образложени предлог за искључење јавности може дати председник Скупштине, Општинско веће или најмање 1/3 одборника и о њему се гласа без расправе.

Одлука о искључењу јавности је донета ако се за њу изјаснила већина од укупног броја одборника.

Седници Скупштине која је затворена за јавност могу присуствовати само одборници, председник општине и стручна лица која помажу у раду седнице Скупштине.

Председник Скупштине је дужан да лица из става 4. овог члана упозори на обавезу да чувају као тајну оно што сазнају током седнице која је затворена за јавност.

Скупштина може одлучити да објави кратак извештај о раду са седнице која није јавна.

**Члан 176.**

Седници Скупштине могу да присуствују и заинтересовани грађани, односно представници предузећа, установа и других јавних служби чији је оснивач Општина, месних заједница, удружења и слично, који своје присуство најаве организационој јединици Општинске управе надлежној за скупштинске послове, најкасније 48 сати пре одржавања седнице, осим када се седница држи без присуства јавности.

Услучају да не постоје техничке могућности или за то потребан простор да сви заинтересовани присуствују седници Скупштине, председник Скупштине може, у циљу обезбеђивања несметаног тока седнице, ограничити укупан број грађана и одлучити коме ће омогућити присуство седници, полазећи од редоследа пријављивања и интереса пријављених за тачке на дневном реду и истовремено ће позвати остале пријављене грађане и представнике удружења да своје предлоге и коментаре доставе у писаној форми, које ће председник Скупштине доставити одборницима најкасније до почетка седнице .

Грађанин коме је омогућено да присуствује седници Скупштине, у обавези је да на улазу у салу за седнице овлашћеном лицу покаже своју личну карту ради идентификације и уношења у евиденцију присутних на седници.

**Члан 177.**

Представници средстава јавног информисања имају право да присуствују седницама Скупштине и њених радних тела ради обавештавања јавности о њиховом раду.

Представницима средстава јавног информисања стављају се на располагање предлози одлука, других прописа и општих аката, као и информативни и документациони материјали о питањима из рада Скупштине и њених радних тела.

Представницима средстава јавног информисања обезбеђују се потребни технички услови за праћење рада на седницама Скупштине и њених радних тела.

**Члан 178.**

Скупштина може да изда службено саопштење за средства јавног информисања.

Конференцију за штампу, у вези са питањима која разматра Скупштина, може да одржи председник Скупштине, заменик председника Скупштине, одборничка група или одборник кога овласти Скупштина, а председник радног тела Скупштине о питањима из надлежности тог радног тела.

**Члан 179.**

У циљу обавештавања јавности о раду Скупштине и њених радних тела, на званичној интернет презентацији Општине објављују се:

 -обавештење о времену и месту одржавања седница Скупштине, са предлогом дневног реда;

 -одлуке и друга акта донета на седници Скупштине;

 -нацрти одлука и других аката о којима се спроводи јавна расправа, са обавештењем о времену и месту одржавања јавне расправе;

 -предлози аката, као и акта донета од стране Скупштине, за која је јавност посебно заинтересована.

 О објављивању аката из става 1. овог члана стара се секретар Скупштине.

**XIII ПРАВА И ДУЖНОСТИ ОДБОРНИКА СКУПШТИНЕ**

**1.Права и дужности одборника**

**Члан 180.**

Право је и дужност одборника да бира и буде биран на функције у Скупштини, органе Општине и радна тела Скупштине, да учествује у раду Скупштине и радних тела чији је члан, подноси амандмане на предлог општег акта, тражи информације и податке који су му потребне за остваривање функције одборника и да учествује у другим активностима Скупштине.

Одборник је дужан да присуствује седницама Скупштине и седницама радних тела Скупштине у која је биран.

У случају оправдане спречености да присуствује седници, одборник је дужан да благовремено пријави своје одсуство секретару Скупштине.

Председник Скупштине, односно председник радног тела Скупштине може да одобри одборнику одсуство са седнице, о чему обавештава присутне на седници.

У случају поступања супротно ставу 2. овог члана, одборник нема право на накнаду из члана 186. овог Пословника.

**Члан 181.**

Одборник је дужан да одмах по сазнању, а најкасније првог наредног радног дана, Савету за праћење примене Етичког кодекса писмено пријави постојање приватног интереса, у смислу закона којим се уређује спречавање сукоба интереса при вршењу јавних функција, у погледу предмета предлога одлуке или другог општег акта о којем ће бити расправљано и да о томе обавести јавност.

Сматраће се да приватни интерес одборника не постоји уколико се ради о предлогу одлуке или другом општем акту који се односи на све грађане на територији Општине.

**Члан 182.**

Одборник не може бити позван на кривичну одговорност, притворен или кажњен због изнетог мишљења или давања гласа на седници Скупштине или радних тела.

 **Члан 183.**

 Одборник има право да предлаже Скупштини расправу о одређеним питањима.

 Одборник има право да буде обавештаван о свим питањима чије му је познавање потребно ради вршења функције одборника.

Одборник има право да му се редовно достављају службене публикације, информативни материјали и документациони материјали о питањима која су на дневном реду Скупштине, као и о другим питањима из делокруга Скупштине.

Одборник има право да од председника Скупштине, председника сталних радних тела Скупштине, осталих функционера Скупштине и начелника Општинске управе тражи податке, обавештења и објашњења о питањима која се односе на послове из оквира њихових права и дужности, а која су му потребна за вршење функције одборника.

За благовремено достављање обавештења, тражених података, списа и упутстава одговоран је секретар Скупштине општине, а начелник Општинске управе када се обавештење, тражени податак, спис и упутство односе на делокруг и рад Општинске управе.

**2.Одборничка питања**

**Члан 184.**

Одборник има право да поставља одборничка питања на крају седнице, пошто Скупштина заврши рад по свим тачкама дневног реда, с тим што је дужан да питање достави непосредно председнику Скупштине у писаном облику.

 Одборничка питања морају бити јасно формулисана.

 Лица којима су упућена одборничка питања морају одборнику дати одговор.

 Објашњења, обавештења и одговори на постављена одборничка питања дају

се, ако је могуће, на истој седници, а ако то није могуће, на првој наредној седници.

 Када се одговор на одборничко питање не даје на истој седници на којој је питање постављено, одговор се, по правилу, даје у писаном облику одборнику који је одборничко питање поставио, најкасније у року од 15 дана од дана одржавања седнице на којој је питање постављено.

Изузетно, ако је у припреми одговора из става 3. овог члана потребно утврдити одређене чињенице чије утврђивање захтева дуже време или сложенију анализу, рок за давање одговора на одборничко питање може се продужити, али не више од 30 дана.

 На захтев одборника који је питање поставио, одговор се доставља свим одборницима.

Одговор на одборничко питање треба бити кратак, јасан и директан и, по правилу, треба да садржи предлоге за решавање проблема на које се питање односи.

Ако одборник није задовољан одговором, може предложити Скупштини да се лице коме је питање постављено позове на наредну седницу Скупштине, а може тражити и да се о одговору отвори расправа на једној од наредних седница Скупштине. О предлогу одборника Скупштина се изјашњава без расправе.

**Члан 185.**

Општинска управа обезбеђује, у оквиру својих задатака, услове за вршење функције одборника и на њихово тражење, по налогу начелника:

 -пружа им стручну и административно-техничку помоћ у изради предлога које они подносе Скупштини и радним телима Скупштине;

 -обезбеђује им коришћење "Службеног гласника града Лесковца, као и допунску документацију за поједина питања која су на дневном реду Скупштине или њених радних тела;

 -стара се о обезбеђењу услова за рад одборничких група, у складу са просторним могућностима.

**3.Накнада трошкова одборницима**

**Члан 186.**

Одборник има право на накнаду трошкова насталих вршењем одборничке дужности и друга примања, у случајевима и у висини утврђеној посебном одлуком Скупштине.

**4.Одборничка легитимација**

**Члан 187.**

Одборнику се, после извршене потврде мандата, издаје одборничка легитимација, у року од 15 дана од дана комплетирања документације. Одборничку легитимацију потписује председник Скупштине.

 Комисија за избор, именовања, административна и мандатно-имунитетска питања прописује садржину, облик и начин издавања легитимације и вођење евиденције издатих легитимација.

**5.Престанак мандата одборника**

**Члан 188.**

 Одборнику престаје мандат пре истека времена на које је изабран:

 1.подношењем оставке;

 2.доношењем одлуке о распуштању Скупштине;

 3.ако је правноснажном судском одлуком осуђен на безусловну казну затвора у трајању од најмање 6 месеци;

 4.ако је правноснажном одлуком лишен пословне способности;

 5.преузимањем посла, односно функције које су, у складу са законом, неспојиве с функцијом одборника;

 6.ако му престане пребивалиште на територији Општине;

 7.губљењем држављанства и

 8.ако наступи смрт одборника.

**Члан 189.**

 Одборник може поднети оставку на функцију одборника.

Одборник може поднети оставку усмено на седници Скупштине, а између две седнице подноси је у форми оверене писане изјаве.

После подношења усмене оставке одборника, Скупштина без одлагања, на истој седници утврђује да је одборнику престао мандат.

О оставци коју је одборник поднео између две седнице, Скупштина је дужна да одлучи на првој наредној седници.

Одборник може опозвати поднету оставку све док Скупштина не утврди престанак његовог мандата.

Ако одборнику престаје мандат наступањем случаја из члана 188. тачке 2. до 8, Скупштина на првој наредној седници, после обавештења о наступању таквог случаја, утврђује да је одборнику престао мандат.

Када одборнику престане мандат пре истека времена на које је изабран, мандат новог одборника утврђује се у складу са Законом о локалним изборима.

**Члан 190.**

Одборник лично подноси оставку, оверену код органа надлежног за оверу потписа, председнику Скупштине, у року од 3 дана од дана овере.

Председник Скупштине је дужан да поднету оставку стави на дневни ред Скупштине на првој наредној седници, са предлогом да то буде прва тачка дневног реда.

**XIV ИЗБОР ОДБОРНИКА СКУПШТИНЕ ОПШТИНЕ**

 **1.Органи за спровођење избора**

**Члан 191.**

Органи за спровођење избора за избор одборника Скупштине општине су Општинска изборна комисија општине Власотинце и бирачки одбори.

 Органи за спровођење избора су самостални и независни у раду и раде на основу закона и прописа донетих на основу закона.

 За свој рад органи за спровођење избора одговарају органу који их је именовао.

 Сви органи иорганизације дужни су да пружају помоћ органима за спровођење избора и да достављају податке који су им потребни за рад.

**Члан 192.**

Општинска изборна комисија општине Власотинце ради у сталном саставу (именовани чланови) и у проширеном саставу (опуномоћени чланови).

 Општинску изборну комисију у сталном саставу чине председник и 8 чланова које именује Скупштина општине, на предлог одборничких група у Скупштини општине, сразмерно броју одборника а у проширеном саставу-и по један опуномоћени представник подносилаца изборне листе који је предложио најмање две трећине кандидата од укупног броја одборника који се бира.

 Политичке странке и коалиције политичких странака националних мањина које предложе најмање једну трећину кандидата за одборнике од укупног броја одборника који се бира имају право на свог представника у проширеном саставу Општинске изборне комисије општине Власотинце.

 Општинска изборна комисија општине Власотинце има секретара кога именује Скупштина општине.Секретар учествује у раду Комисије без права одлучивања.

 Председник, чланови Општинске изборне комисије општине Власотинце у сталном и проширеном саставу и њен секретар имају заменике.

 За председника, заменика председника, секретара и заменика секретара Општинске изборне комисије општине Власотинце именује се лице које је дипломирани правник.

 Општинска изборна комисија општине Власотинце даном проглашења изборне листе истовремено решењем утврђује који подносилац изборне листе испуњава услове за одређивање својих представника у проширени састав овог органа.

 Решење и испуњењу или неиспуњењу услова за одређивање опуномоћеног представника подносилаца изборне листе у проширени састав Општинске изборне комисије општине Власотинце доставља се подносиоцу изборне листе у року од 24 часа од доношења тог решења.

 Подносилац изборне листе одређује свог опуномоћеног представника у Општинској изборној комисији и о томе обавештава Општинску изборну комисију општине Власотинце.

 Општинска изборна комисија општине Власотинце утврђује проширени састав у року од 24 часа од пријема обавештења о лицима која улазе у проширени састав.

 Ако подносилац изборне листе не одреди опуномоћеног представника у Општинској изборној комисији најкасније 5 дана пре дана одређеног за одржавање избора, Општинска изборна комисија општине Власотинце наставља да ради и да пуноважно одлучује без представника подносиоца изборне листе.

 Против решења Скупштине општине о именовању председника и чланова Општинске изборне комисије општине Власотинце у сталном саставу допуштена је жалба Управном суду у року од 24 часа од доношења решења.

 Против решења Општинске изборне комисије општине Власотинце из ст.7.овог члана обезбеђена је заштита по поступку за заштиту изборног права који је утврђен Законом о локалним изборима.

**Члан 193.**

 Општинска изборна комисија општине Власотинце:

 1)стара се о законитости спровођења избора одборника;

 2)одређује бирачка места, при чему нарочито води рачуна о равномерној распоређености бирача на бирачким местима и о доступности бирачког места бирачима;

 3)одређује бирачке одборе и именује њихове чланове;

 4)даје упутства бирачким одборима у погледу спровођења поступка избора одборника;

 5)прописује обрасце и организује техничке припреме за спровођење избора за одборнике;

 6)утврђује да ли су изборне листе сачињене и поднете у складу са прописима о избору одборника;

 7)проглашава изборне листе;

 8)утврђује облик и изглед гласачких листића, број гласачких листића за бирачка места и записнички их предаје бирачким одборима;

 9)утврђује и објављује укупне резулате избора одборника;

 10)подноси извештај Скупштини општине о спроведеним изборима за одборнике;

 11)доставља министарству надлежном за послове локалне самоуправе и републичком органу надлежном за послове статистике податке о спровођењу и резултатима избора за одборнике, непосредно по завршетку избора;

 12)обавља и друге послове одређене прописима о избору одборника;

 У свом раду, Општинска изборна комисија општине Власотинце сходно примењује упутства и друге акте Републичке изборне комисије који се односе на спровођење избора за народне посланике.

 На све што није регулисано овим Пословником везано за органе за спровођење избора примењују се одредбе Закона о локалним изборима.

**XV САРАДЊА СКУПШТИНЕ СА СКУПШТИНАМА ДРУГИХ ОПШТИНА И ГРАДОВА**

**Члан 194.**

Скупштина сарађује са скупштинама, односно представничким телима других општина и градова у земљи и иностранству.

Скупштина сарађује и са невладиним организацијама, хуманитарним и другим организацијама.

**Члан 195.**

Сарадња се остварује у складу са програмом који Скупштина доноси сваке године на предлог председника Скупштине и шефова одборничких група.

Сарадња се остварује узајамним посетама делегација Скупштине или њених функционера скупштинама других општина и градова, давањем мишљења о појединим значајним питањима из надлежности Скупштине, као и разменом информација и других материјала и публикација.

Састав делегација, као и циљеве и задатке сваке посете утврђују председник Скупштине и шефови одборничких група. Делегација мора одражавати састав Скупштине.

Делегација, односно функционер или одборник је дужан да у року од 15 дана од завршетка посете Скупштини поднесе извештај о обављеној посети.

**XVI АУТЕНТИЧНО ТУМАЧЕЊЕ АКТА СКУПШТИНЕ, ТУМАЧЕЊЕ, ДОНОШЕЊЕ, ПРОМЕНА И ПРИМЕНА ПОСЛОВНИКА**

**Члан 196.**

Предлог за доношење аутентичног тумачења акта Скупштине може поднети свако правно или физичко лице. Предлог мора бити поднет у писаном облику и образложен. Скупштина, на предлог Комисије за прописе и статутарна питања, доноси аутентично тумачење акта чији је доносилац.

Када се на седници Скупштине постави питање правилне примене одредби Пословника, стручно тумачење даје секретар Скупштине.

**Члан 197.**

Предлог за доношење и промену Пословника може поднети 1/3 одборника, одборничка група, Комисија за прописе и статутарна питања, као и председник Скупштине.

 О предлогу из става 1. овог члана се отвара расправа.

 О предлогу из става 1. овог члана се одлучује јавним гласањем, већином од укупног броја одборника.

Одлуком да се приступи доношењу, односно промени Пословника, Скупштина одређује надлежно радно тело за израду нацрта пословника.

Скупштина доноси, односно врши промену Пословника већином гласова од укупног броја одборника.

Уколико се доношењу или промени Пословника приступа пре конституисања радних тела у чијој је надлежности разматрање истог, Скупштина може усвојити Пословник, односно измене и допуне Пословника, без разматрања Пословника на надлежном радном телу.

**Члан 198.**

На све што није регулисано одредбама овог Пословника, примењују се посебне одлуке Скупштине и важећи прописи којима је уређена област локалне самоуправе.

Одредбе овог Пословника примењују се на све учеснике седнице, а сходно се примењују на седницама радних тела Скупштине.

**XVII ОБАВЉАЊЕ СТРУЧНИХ И ДРУГИХ ПОСЛОВА**

**Члан 199.**

Стручне и административно-техничке послове за потребе Скупштине, њених радних тела, одборника и одборничких група, врши организациона јединица Општинске управе надлежна за скупштинске послове, што се уређује Одлуком о Општинској управи.

Одржавање реда у згради Скупштине и у другим просторијама у којима Скупштина ради, обезбеђује Служба физичко-техничког обезбеђења, уколико је ангажована од стране Општинске управа.

**XVIII РАСПУШТАЊЕ СКУПШТИНЕ ОПШТИНЕ**

**Члан 200**

 Скупштина општине може се распустити ако:

 -Скупштина општине не заседа дуже од три месеца,

 -ако не изабере председника и Општинско веће у року од месец дана од дана конституисања Скупштине општине или од дана њиховог разрешења, односно подношења оставке,

 -не донесе Статут или буџет у року утврђеном законом.

**Члан 201.**

Одлуку о распуштању Скупштине општине доноси Влада Републике Србије, на предлог министарства надлежног за послове локалне самоуправе.

 Председник Народне скупштине расписује изборе за одборнике у року од два месеца од ступања на снагу Одлуке о распуштању Скупштине општине.

 Мандат одборника изабраних на изборима из ст.2.овог члана, траје четири године.

 До конституисања Скупштине и избора извршних органа општине, текуће и неодложне послове из надлежности Скупштине и извршних органа општине, обавља привремени орган општине који чине председник и четири члана.

Привремени орган општине образује Влада Републике Србије.

 Влада Републике Србије доноси посебно Решење о именовању председника и чланова Привременог органа, водећи рачуна о политичком и националном саставу распуште Скупштине општине.

 **Члан 202.**

Ако се у општини не спроведу избори за одборнике или ако се после спроведених избора не конституише Скупштина општине у складу са Законом о локалној самоуправи у року од два месеца од објављивања резултата избора, Влада Републике Србије именује Привремени орган који обавља текуће и неодложне послове из надлежности Скупштине општине и извршних органа општине.

Председник Народне скупштине је дужан да одлуку о расписивању нових избора за скупштину јединице локалне самоуправе донесе у року од месец дана, од дана кад је требало спровести изборе, односно конституисати скупштину јединице локалне самоуправе.

 Мандат одборника изабраних на изборима из ст.2.овог члана, траје до истека мандата одборника Скупштине општине изабраних на редовним изборима.

**XIX ЗАВРШНЕ ОДРЕДБЕ**

**Члан 203.**

Даном ступања на снагу овог Пословника престаје да важи Пословник Скупштине општине Власотинце („Службени гласник града Лесковца“ број 25/16, 52/16 и 21/17-пречишћен текст).

**Члан 204.**

Овај Пословник ступа на снагу осмог дана од дана објављивања у "Службеном гласнику града Лесковца.

**СКУПШТИНА ОПШТИНЕ ВЛАСОТИНЦЕ, дана 17.05.2019.године, 01 број 06-30-5/2019**

 **ПРЕДСЕДНИК СКУПШТИНЕ**

 **Братислав Петровић,с.р.**

 **Тачност преписа оверава**

 **СЕКРЕТАР СКУПШТИНЕ**

 **Ивана Станојевић**